‘Player 001’ Squid Game catat sejarah, menang Golden Globe
Oleh MOHD. HAIKAL ISA

10 Januari 2022, 5:30 pm
PELAKON veteran yang memainkan watak ‘player 001’ dalam siri nombor satu Netflix, Squid Game iaitu Oh Young Soo berjaya memenangi trofi Pelakon Pembantu Lelaki Terbaik pada Golden Globe Awards 2022 yang berlangsung hari ini.
Kejayaan tersebut sekali gus menjadikan Young Soo, 77, sebagai pelakon kelahiran Korea Selatan pertama yang merangkul kemenangan dalam kategori yang kebiasaannya dipelopori pelakon mat salih itu.
Young Soo mengenepikan saingan daripada pelakon hebat lain seperti Kieran Culkin yang dicalonkan menerusi siri Succession, Brett Goldstein (Ted Lasso), Mark Duplass (The Morning Show) dan Billy Crudup (The Morning Show).
Oh Young Soo mencatat sejarah sebagai pelakon Korea Selatan pertama merangkul trofi Pelakon Pembantu Lelaki Terbaik menerusi siri fenomena global, Squid Game pada Golden Globe Awards 2022 yang berlangsung hari ini.
Golden Globe Awards 2022 yang dilangsungkan secara virtual dari The Beverly Hilton, Los Angeles, Amerika Syarikat menyaksikan filem arahan Steven Spielberg, West Side Story menang besar apabila membawa pulang trofi utama seperti Filem Terbaik (Muzikal/Komedi), Pelakon Wanita Terbaik (Rachel Zegler) dan Pelakon Pembantu Wanita Terbaik (Ariana DeBose).
Dalam pada itu, filem yang dibintangi Benedict Cumberbacth, The Power of the Dog turut mencuri tumpuan apabila dinamakan sebagai Filem Terbaik (Drama), Pengarah Terbaik (Jane Campion) dan Pelakon Pembantu Lelaki Terbaik (Kodi Smit-McPhee).
Pelakon Lelaki dan Wanita Terbaik (Drama), masing-masing dimenangi oleh Will Smith menerusi filem King Richard dan Nicole Kidman (Being the Ricardos). – K! ONLINE


Restoran hidang menu leher itik sumbat
Oleh KOSMO!

10 Januari 2022, 5:30 pm
LONDON – Sebuah restoran di London menjadi perhatian pengguna internet selepas memuat naik gambar menu terbaharunya, ‘leher itik sumbat’ yang berharga £18 (RM103), lapor portal berita MailOnline semalam.
Gambar menu tersebut dikongsikan di Instagram Restoran Westerns Laundry, Khamis lepas, yang menunjukkan bahagian kepala hingga leher itik diletakkan di atas pinggan.
Keterangan pada gambar tersebut menyatakan bahawa menu itu diisi dengan lobak dan kacang lentil.
Perkongsian gambar menu tersebut menerima pelbagai reaksi daripada orang ramai yang memberikan pelbagai pendapat.
“Tidak, ia agak keterlaluan,” komen seorang pengguna.
Bagaimanapun, terdapat sebilangan pengguna yang menyifatkan hidangan tersebut sebagai menyelerakan. – AGENSI


[VIDEO] Pemandu MPV cetus kemalangan dicari
Oleh NIK NUR IZZATUL HAZWANI NIK ADNAN

10 Januari 2022, 5:50 pm
DUNGUN – Gara-gara mengelak sebuah kenderaan pelbagai guna (MPV) memasuki laluannya, seorang penghantar maut yang memandu kereta jenis Perodua Myvi dalam kemalangan di Kilometer 91.1, Jalan Kuala Terengganu-Kuantan berhampiran Air Hitam di sini hari ini.
Dalam kejadian pada pukul 12 tengah hari itu, Mohamad Haszaniza Sulong@ Zakaria, 27, meninggal dunia akibat kecederaan di beberapa anggota badan setelah kereta dipandunya bertembung dengan sebuah kereta jenis Mercedes Benz.
Ketua Polis Daerah Dungun, Superintendan Baharudin Abdullah berkata, sewaktu kejadian, Mohamad Haszaniza dikatakan dalam perjalanan menuju ke arah Kuala Terengganu dari Kuantan, Pahang.
“Sebaik tiba di lokasi kejadian, sebuah MPV yang masih belum dikenalpasti dikatakan telah memasuki laluan bertentangan untuk memotong kenderaan lain.
“Kereta Perodua Myvi dipandu mangsa cuba mengelak daripada dirempuh MPV yang terlalu hampir itu dengan memasuki laluan bertentangan,” katanya ketika dihubungi Kosmo! di sini hari ini.
Baharudin berkata, reaksi spontan itu menyebabkan kereta Perodua Myvi mangsa terbabas lalu bertembung dengan kereta jenis Mercedes Benz.

Baharudin berkata, polis sedang menyiasat dan menjejak identiti pemandu MPV yang didakwa mencetuskan kemalangan maut itu.
“Setakat ini, polis telah mendapatkan rakaman televisyen litar tertutup (CCTV) kes kemalangan itu daripada Majlis Perbandaran Dungun dan sebuah premis milik syarikat swasta untuk siasatan lanjut,” katanya. – K! ONLINE


SWCorp tagih bantuan sukarelawan bantu lupus al-Quran
Oleh MOHD. HUSNI MOHD. NOOR

10 Januari 2022, 5:47 pm
PUTRAJAYA – Perbadanan Pengurusan Sisa Pepejal dan Pembersihan Awam (SWCorp) Wilayah Persekutuan menagih bantuan sukarelawan bagi membantu proses melupuskan al-Quran lusuh di Pusat Pelupusan Al-Quran Darul Kalam, Raudhatul Sakinah Taman Selasih, Kuala Lumpur.
Pengarahnya, Ummi Kalthum Shuib berkata, ketika ini, al-Quran lusuh yang berjaya dikumpulkan di pusat berkenaan semakin meningkat dan kini sudah mencecah seberat 25 tan.
Beliau berkata, pihaknya dimaklumkan, proses pelupusan berkenaan dijangka dapat diselesaikan selewat-lewatnya akhir bulan ini.
“Hari ini kami telah melawat semula pusat pelupusan ini bagi melihat proses pengasingan dan pelupusan al-Quran yang dianggarkan seberat 25 tan.
“Dengan jumlah tersebut, pusat berkenaan dijangka memerlukan masa lebih lama untuk membuat pelupusan.
“Ini kerana, dokumen yang mengandungi ayat al-Quran perlu diasingkan sebelum dilupuskan bersama al-Quran atau dikitar semula. Malah, pembakaran juga dibuat berfasa kerana kebanyakan al-Quran perlu dikeringkan terlebih dahulu,” katanya ketika di hubungi hari ini.

Katanya, dengan tenaga kerja yang terhad, bantuan sukarelawan adalah amat diperlukan bagi mempercepatkan proses pelupusan al-Quran.
Ummi Kalthum berkata, beliau difahamkan, seramai 84 sukarelawan sudah digerakkan untuk membantu pusat pelupusan itu termasuk 35 sukarelawan SWCorp sendiri.
“Mana-mana yang berminat untuk menjadi sukarelawan di pusat pelupusan ini boleh hubungi Muhammad Fahmi Hashim di talian 012-3745935,” katanya. – K! ONLINE


Mangsa banjir: Satu kes Covid-19, 23 kes penyakit berjangkit
Oleh SITI A'ISYAH SUKAIMI

10 Januari 2022, 4:50 pm
PUTRAJAYA – Satu lagi kes baharu Covid-19 melibatkan mangsa banjir direkodkan hari ini, menjadikan jumlah keseluruhan sebanyak 470 kes.
Ketua Pengarah Kesihatan, Tan Sri Dr. Noor Hisham Abdullah berkata, bagi kes positif Covid-19 di Pusat Perpindahan Sementara (PPS) kekal dengan 15 kes serta tiada kes baharu direkodkan.
Menurutnya, jumlah kluster Covid-19 di PPS juga masih sama iaitu satu kluster berikutan tiada pertambahan dilaporkan.
“Bagi kes penyakit berjangkit melibatkan mangsa banjir, sebanyak 23 kes dilaporkan hari ini menjadikan jumlah kumulatif sebanyak 2,434 kes.
“Ia melibatkan jangkitan saluran pernafasan akut (empat kes), penyakit kulit (10 kes) dan acute gastroenteritis (sembilan kes),” katanya dalam satu kenyataan di sini hari ini.
Ujarnya lagi, sebanyak 43 PPS masih beroperasi di Johor (37), Pahang (3), dan Melaka (3) serta seramai 3,205 mangsa terjejas banjir. -K!ONLINE


Dua pegawai kastam didakwa sembunyi barang rampasan
Oleh MOHD. HUSNI MOHD. NOOR

10 Januari 2022, 4:25 pm
SEPANG – Dua pembantu penguat kuasa Jabatan Kastam Diraja Malaysia (JKDM) mengaku tidak bersalah di Mahkamah Majistret Sepang hari ini atas pertuduhan menyebabkan kehilangan barangan rampasan dan menyembunyikan keterangan November tahun lalu.
Bagi tuduhan pertama, tertuduh, Mohd. Syahmir Mustafa, 42, dan Mazli Jamil, 45, didapati menyembunyikan barangan rampasan iaitu dua buah kotena berisi minuman keras dan rokok yang disimpan di Stor Simpanan JKDM, Dengkil pada 17 November lalu.
Kesalahan itu dilakukan pada pukul 10 malam hingga 12 tengah malam bagi kontena bernombor UETU5457898 dan BM0U6343884 yang sebelum itu dirampas di Lapangan Pemeriksaan Kontena, Pelabuhan Utara, Port Klang kira-kira pukul 10 pagi hari sama.
Bagi pertuduhan kedua pula, kedua-dua tertuduh didakwa menyembunyikan keterangan mengenai barangan rampasan sama di Stor Simpanan JKDM, Dengkil pada 24 November lalu dan pertuduhan dibuat mengikut Seksyen 201 Kanun Keseksaan.
Majistret Ayuni Izzaty Sulaiman membenarkan tertuduh diikat jamin RM4,000 bagi setiap pertuduhan dan kes disebut semula pada 7 Mac depan.
Sementara itu, dua lelaki iaitu Kenneth Lee Beng Hoong, 50, dan R Gunasegar, 35, turut dituduh di mahkamah sama kerana bersubahat dengan Mohd Syahmir dan Mazli membabitkan rampasan kontena yang sama.

Akhbar sebelum ini melaporkan, pada 25 November lalu, polis berjaya menahan tujuh individu termasuk empat anggota penguat kuasa selepas disyaki terbabit sindiket samun minuman keras di Sepang dan Shah Alam.
Penguat kuasa berusia antara 25 hingga 49 tahun itu dipercayai membantu sindiket samun dengan membocorkan maklumat berhubung tempat penyimpanan minuman keras dirampas polis sebelum ini.- K! ONLINE


Mangsa banjir turun kepada 2,935 di Johor
Oleh KHAIRUL MOHD. ALI

10 Januari 2022, 4:45 pm
JOHOR BAHRU – Keadaan banjir di negeri ini semakin menampakkan perkembangan positif apabila jumlah mangsa banjir menurun kepada 2,935 orang pada pukul 4 petang ini, berbanding 3,161 mangsa awal pagi tadi.
Pengerusi Jawatankuasa Kesihatan dan Alam Sekitar negeri, R. Vidyananthan berkata, 2,935 mangsa itu terdiri daripada 846 keluarga.
Katanya, kesemua mangsa ditempatkan di 37 pusat pemindahan sementara (PPS) yang masih dibuka di empat buah daerah negeri ini.
“Segamat merekodkan seramai 1,089 mangsa yang ditempatkan di 17 PPS, diikuti Muar dengan 1,085 mangsa di 10 PPS, kemudian Tangkak dengan 680 mangsa di sembilan PPS serta Batu Pahat dengan 81 mangsa di satu PPS.
“Walaupun daerah yang terjejas banjir di negeri ini masih kekal, namun jumlah mangsa dan PPS yang masih dibuka telah menunjukkan trend penurunan ekoran cuaca yang cerah di seluruh Johor ketika ini,” katanya dalam satu kenyataan, di sini semalam.
Sementara itu, Vidyananthan turut memberitahu, tiga PPS yang ditutup hari ini melibatkan dua di daerah Segamat serta satu di Batu Pahat.

“Selain itu, ramalan kaji cuaca daripada Jabatan Meteorologi Malaysia juga tidak menunjukkan sebarang tanda amaran cuaca buruk di seluruh negeri ini.
“Namun masih terdapat tiga buah sungai yang menunjukkan bacaan paras air sungai bahaya iaitu Sungai Muar di Kampung Olak Sepam; Sungai Muar di Liang Batu dan Sungai Muar di Bukit Kepong,” ujarnya.
Beliau turut memaklumkan ketika ini masih terdapat 10 laluan yang masih terputus hubungan melibatkan lima daerah. – K! ONLINE


Lebih 1 tan naskah Al-quran, buku agama diterima pasca banjir
Oleh FARAHWAHIDA AHMAD

10 Januari 2022, 4:42 pm
SEGAMAT – Pejabat Kadi Daerah Segamat menerima lebih satu tan naskah al-Quran dan buku agama yang musnah akibat banjir melanda daerah ini baru-baru ini untuk dilupuskan.
Kadi Daerah Segamat, Mohd. Fauzi Bachok, berkata, tindakan itu dilakukan selaras dengan tanggungjawab pihaknya untuk menjaga kesucian ayat al-Quran juga tertib pelupusannya.
“Banjir besar yang melanda mengakibatkan kemusnahan serta kerosakan banyak harta benda termasuk naskah al-Quran dan buku agama di masjid, surau, sekolah, pusat tahfiz dan rumah persendirian.
“Kesemua pihak khususnya umat Islam di lokasi yang terjejas, boleh dan hendaklah menghantar naskhah al-Quran dan buku agama yang rosak ke masjid kariah yang berdekatan.
Bagaimanapun aktiviti pelupusan itu tetap diadakan secara berkala jika ada permintaan dari penduduk serta keperluan semasa. Naskah berkenaan akan dikumpulkan dan dibawa ke pusat pengumpulan yang telah ditetapkan,” katanya ditemui di Pejabat Kadi Segamat, di Jalan Buloh Kasap di sini hari ini.
Pejabat Kadi Daerah Segamat menetapkan lapan pusat pengumpulan dibeberapa lokasi berhampiran lokaliti terjejas banjir iaitu Masjid Taman Yayasan dan Surau Kampung Paya Lang 1 bagi DUN Buloh Kasap.

Selain itu, Masjid Kampung Sulir, Masjid Kampung Jawa , bagi DUN Pemanis, Masjid Makam Lubok Batu, Sekolah Agama Gemerih bagi DUN Jementah, Masjid Al-Muhajirin Bukit Siput bagi DUN Kemelah dan Masjid Tenang Stesyen bagi DUN Tenang.
Beliau berkata, pihak pengurusan pengumpulan perlu memastikan kesemua naskhah yang dihantar ditempatkan di ruang yang sesuai, selamat dan bersih serta jauh daripada laluan manusia atau haiwan bagi mengelakkan ia dilangkah, dipijak, serta diletakkan di kedudukan yang tinggi dari paras biasa persekitaran. – K! ONLINE


Deltacron kombinasi varian Delta, Omicron
Oleh KOSMO!

10 Januari 2022, 4:57 pm
LONDON – Saintis-saintis di Cyprus mendakwa menemui varian baharu yang mereka namakan Deltacron berikutan virus tersebut memiliki ciri genetik seperti Omicron dan genom Delta, demikian menurut  agensi berita Bloomberg seperti  laporan akhbar Daily Star kelmarin.
“Kini terdapat jangkitan Omicron dan Delta dan kami menemui varian baharu itu yang terdiri daripada kombinasi dua kuman tersebut,”  kata Profesor Sains Biologi Universiti Cyprus, Leondios Kostrikis.
Kostrikis dan pasukannya telah mengenal pasti 25 kes sedemikian, manakala analisis stastistik mendapati kekerapan kombinasi dua jangkitan itu tinggi dalam kalangan pesakit  yang dimasukkan ke hospital akibat Covid-19 berbanding mereka yang mengalami gejala ringan.
Jujukan genom dalam 25 kes Deltacron itu telah dihantar ke GISAID iaitu pangkalan data antarabangsa yang mengawasi perubahan virus Covid-19.
“Kita akan  lihat sama ada varian baharu ini lebih berbahaya, lebih mudah berjangkit atau berkekalan pada masa hadapan,” katanya.
Beliau bagaimanapun percaya varian itu akan diganti dengan varian Omicron yang amat mudah berjangkit.

Sementara itu, saintis-saintis turut melaporkan penemuan dua simpton baharu  luar jangkaan yang dialami pesakit dijangkiti varian Omicron baru-baru ini.
Mereka menerangkan mengenai keadaan mata merah jambu berikutan varian Omicron mempengaruhi enzim 2 (ACE2) yang ditemui di dalam mata manusia. Simptom tersebut boleh berlaku dua hari selepas pesakit dijangkiti varian Omicron.
Rambut gugur pula boleh berlaku pada pengakhiran jangkitan kerana lebih banyak rambut akan gugur selepas fasa seseorang mengalami demam.
Perkembangan itu dilaporkan selepas Britain secara rasmi melepasi angka 150,000 kematian akibat Covid-19 pada Sabtu lalu, menjadi negara ketujuh  berada dalam situasi tersebut. – Agensi


Tiga individu ahli sindiket pinjaman wang tanpa lesen ditahan
Oleh ASLIZA MUSA

10 Januari 2022, 5:03 pm
IPOH – Polis menahan tiga individu termasuk seorang wanita kerana disyaki terlibat dalam aktiviti pinjaman wang tanpa lesen selepas menyerbu sebuah rumah pangsa di Desa Aman Puri dekat Kepong, Isnin lalu.
Serbuan Ops Vulture pada pukul 5 petang itu dijalankan sepasukan pegawai dan anggota dari Jabatan Siasatan Jenayah Komersil Ibu Pejabat Polis Kontinjen (IPK) Perak.
Ketua Polis Perak, Datuk Mior Faridalathrash Wahid berkata, tiga individu yang ditahan adalah warga tempatan berusia 22 sehingga 30 tahun.
Katanya, dalam serbuan itu, pihaknya turut merampas tujuh unit telefon bimbit, dua unit komputer, seunit komputer riba, dua unit modem dan lima keping kad sim telefon.
“Sindiket ini dipercayai aktif sejak dua tahun lalu dan menjadikan pangsapuri tersebut sebagai pusat panggilan bagi aktiviti pinjaman wang tanpa lesen secara dalam talian menggunakan pelbagai nama syarikat.
“Modus operandi yang digunakan adalah dengan membangunkan aplikasi peminjam wang di ‘Play Store’ dan ‘Apps Store’ di mana sesiapa yang ingin membuat pinjaman perlu memberikan butiran peribadi seperti nombor kad pengenalan selain memuat naik video ‘aku janji’ dalam aplikasi berkenaan.

“Kita percaya, ia adalah modus operandi terbaharu sindiket pemberi pinjaman wang tanpa lesen,” katanya dalam sidang akhbar di sini hari ini.
Menurut Mior Farid, pihaknya percaya ketiga-tiga suspek merupakan pekerja dan usaha sedang dijalankan bagi mengesan dalang utama sindiket berkenaan.
Katanya, sindiket yang dipercayai bergerak di seluruh negara itu turut mengenakan faedah pinjaman sebanyak 25 hingga 30 peratus dalam tempoh 10 hari daripada tarikh pinjaman dibuat dan dipercayai akan membuat ugutan jenayah kepada peminjam, ahli keluarga dan kenalan peminjam yang gagal membuat bayaran balik seperti ditetapkan.
“Kesemua suspek direman tujuh hari bermula tarikh ditangkap dan kita akan memohon untuk melanjutkan tempoh reman bagi membantu siasatan.
“Kes disiasat di bawah Seksyen 5(2) Akta Pemberi Pinjam Wang 1951 dan Seksyen 506 Kanun Keseksaan kerana membuat ugutan jenayah,” katanya.


Wanita dakwa jumpa Nabi diberi kaunseling
Oleh NOR AZIAH MAT NOH dan NIA AMIRA NAJWA AZMI

10 Januari 2022, 4:55 pm
PETALING JAYA – Kerajaan akan memberi kaunseling untuk membantu seorang pesakit Bipolar Disorder mendalami agama Islam selepas dia dikatakan berjumpa dan berbual dengan Nabi Muhammad SAW ketika mengerjakan umrah baru-baru ini.
Menteri di Jabatan Perdana Menteri (Hal Ehwal Agama), Senator Idris Ahmad berkata, wanita itu dinasihatkan untuk mendapatkan bantuan yang sesuai dengan dirinya.
“Namun, bagi mereka yang tidak mempunyai masalah kesihatan mental sepatutnya belajar dengan sumber benar kerana ilmu semakin luas dan boleh dipengaruhi pihak tidak bertanggungjawab sehingga terpesong akidah.
“Jika ada perkara berkaitan seperti ini, jabatan agama akan panggil mana-mana individu untuk diberikan kaunseling,” ujarnya
Idris mengulas mengenai seorang wanita yang tular selepas dia membuat video secara langsung menceritakan pengalamannya bertemu Nabi Muhammad di Raudhah, Masjid Nabawi, Madinah ketika mengerjakan umrah.
Video itu mendapat pelbagai reaksi orang ramai sehingga memaksa ahli keluarganya menjelaskan bahawa wanita itu menghidap penyakit ‘Bipolar Disorder’.

Susulan perkongsian itu, orang ramai berhenti mengecam wanita tersebut setelah mengetahui berita bahawa dirinya mempunyai penyakit mental telah tersebar. – K! ONLINE


Suapan RM2,700, Penolong Pegawai Tabdir DBKL didenda RM18,000
Oleh NUZULSHAM SHAMSUDDIN

10 Januari 2022, 4:36 pm
KUALA LUMPUR – Seorang penolong pegawai tadbir Dewan Bandaraya Kuala Lumpur (DBKL) didenda RM18,000 oleh Mahkamah Sesyen atas enam pertuduhan menerima suapan berjumlah RM2,700 berhubung kerja-kerja pembersihan perumahan rakyat (PPR) dan rumah sampah.
Hakim Rozina Ayob menjatuhkan hukuman denda terhadap Mohamed Helfien Nordin, 45, selepas tertuduh mengaku bersalah ke atas enam pertuduhan yang disabitkan ke atasnya.
Mahkamah turut memerintahkan Mohamed Helfien 15 bulan penjara sekiranya gagal membayar denda tersebut. Tertuduh membayar denda berkenaan.
Selepas menjatuhkan hukuman denda RM18,000, Rozina sempat memberikan sedikit nasihat buat tertuduh.
“Sepatutnya awak menjadi contoh yang baik buat anak-anak awak dan bukannya membuat benda haram,” kata hakim tersebut.
Mengikut pertuduhan, tertuduh yang bertugas sebagai Pengurus Perumahan Zon 2, Jabatan Pengurusan Perumahan dan Pembangunan Komuniti DBKL didakwa menerima suapan berjumlah RM2,700 daripada dua pemilik syarikat kontraktor pembersihan di antara 4 Februari 2014 hingga 5 Disember 2016.

Pertuduhan terhadapnya dikemukakan mengikut Sekyen 165 Kanun Keseksaan yang memperuntukkan hukuman penjara maksimum dua tahun atau denda atau kedua-dua sekali.
Dalam prosiding hari ini, pendakwaan dikendalikan oleh Timbalan Pendakwa Raya, Fadhli Ab. Wahab manakala tertuduh diwakili peguam bela Rajsurian Pillai.
Pada 12 Mac 2021, Mohamed Helfian didakwa atas 120 pertuduhan membabitkan rasuah di dua Mahkamah Sesyen di sini. Pada tarikh tersebut di hadapan Rozina, tertuduh mengaku tidak bersalah atas 34 pertuduhan.
Pada prosiding hari ini, tertuduh mengaku bersalah terhadap enam pertuduhan hari ini.
Pihak pendakwaan kemudian memohon agar baki 28 pertuduhan diambil untuk dipertimbangkan (taken into consideration) sebagaimana dalam peruntukan 171A Kanun Prosedur Jenayah.
Bagi kes di hadapan Hakim Azura Alwi yang membabitkan 86 pertuduhan, kes akan disebut pada 19 Januari ini. jumlah keseluruhan rasuah yang didakwa diterima tertuduh ialah sebanyak RM82,700.
Terdahulu, ketika rayuan, Rajsurian memohon mahkamah mengambil kira bahawa anak guamnya tidak mempunyai rekod jenayah lampau dan mempunyai empat orang anak dan isteri yang tidak bekerja. – K! ONLINE


21 projek KDN bernilai RM558.7 juta diluluskan
10 Januari 2022, 4:28 pm
KAJANG – Sejumlah 21 projek naik taraf dan pembangunan fizikal baharu membabitkan agensi keselamatan di bawah Kementerian Dalam Negeri (KDN) bernilai RM558.7 juta sudah mendapat kelulusan.
Menteri Dalam Negeri, Datuk Seri Hamzah Zainuddin berkata, daripada projek berkenaan, 10 projek merupakan projek pembangunan di bawah Polis Diraja Malaysia (PDRM).
“Ia melibatkan pembinaan Ibu Pejabat Polis Daerah (IPD) Belaga, Sarawak; pembinaan 18 Pos Pasukan Gerakan Am (PGA) di Selangor; membina semula Jeti Markas Operasi Pasukan Polis Marin Wilayah 2 Muar, Johor dan pembinaan Balai Polis Kuala Penyu Beaufort, Sabah.
“Selain itu, ia membabitkan pembinaan 10 Unit Kuarters Balai Polis Pulau Redang, Terengganu; pembinaan Pondok Polis Kampung Pimping, Membakut, Sabah; perolehan tanah bagi pembinaan Ibu Pejabat Polis Kontinjen (IPK) Kelantan dan IPK Perak serta menaik taraf fasiliti PDRM.
“Baki 11 lagi projek diperuntukkan untuk agensi keselamatan lain seperti Jabatan Penjara (JPM), Jabatan Imigresen (JIM), Kawasan Keselamatan Khas Pantai Timur Sabah (ESSCOM) dan Agensi Penguatkuasaan Maritim (APMM),” ujarnya pada sidang akhbar selepas merasmikan Majlis Pecah Tanah Pembinaan Pejabat dan Pusat Latihan Unit Tindakan Khas (UTK) PDRM di Batalion 4 PGA Semenyih, di sini hari ini.
Turut hadir sama, Ketua Polis Negara, Tan Sri Acryl Sani Abdullah Sani serta Pengarah Jabatan Keselamatan Dalam Negeri dan Ketenteraman Awam (KDNKA) Datuk Hazani Ghazali.

Menurut Hamzah, kerajaan turut meluluskan empat projek bagi JPM membabitkan pembinaan Kompleks Latihan Tenun Pahang Diraja, Pahang; tangki air di Penjara Kajang; menaik taraf Pusat Asingan dan Penempatan Banduan, Blok Peralihan serta Blok Penempatan Penjara Simpang Renggam, Johor selain menaik taraf sistem kumbahan di penjara itu.
“JIM menerima tiga projek yang kesemuanya di Sarawak iaitu menaik taraf Kompleks ICQS Tebedu, Serian; pembinaan pos dan kuarters Telok Melano di Sematan serta Serikin di Bau.
“Kita juga meluluskan tiga projek ESSCOM di Sabah iaitu pembinaan Pos Manalunan, Kinabatangan; Pos Simanggaris, Kalabakan dan membina semula Pos Kuala Meruap, Lahad Datu manakala satu projek di bawah APMM membabitkan penaiktarafan Lapang Sasar Akademi Maritim Sultan Ahmad Shah, Pahang,” katanya. – K! ONLINE


Wanita gagal temui lelaki idaman minta agensi cari jodoh pulangkan wang
Oleh KOSMO!

10 Januari 2022, 5:00 pm
SINGAPURA – Seorang wanita di Singapura meminta sebuah agensi mencari jodoh agar memulangkan bayaran  berjumlah S$2,000 (RM6,199) kepadanya selepas perkhidmatan itu dikatakan gagal menemukannya dengan jejaka idamannya, lapor portal Mothership semalam.
Wanita berusia 39 tahun yang enggan identitinya didedahkan itu  berkata, dia menggunakan perkhidmatan tersebut pada Julai 2020 selepas merancang untuk menamatkan zaman bujang sebelum usianya mencecah 40 tahun.
Ketika itu, agensi cari jodoh berkenaan menawarkan diskaun 50 peratus bagi pakej yang pada asalnya berharga  S$4,000 (RM12,398) dengan menjanjikan lima janji temu dalam tempoh dua tahun.
Tambahnya, kriteria lelaki dambaannya hanya sederhana,  berbangsa Cina, memiliki ijazah sarjana muda  dan mempunyai pendapatan bulanan sekitar S$8,000 (RM24,795) .
Dia juga lebih menyukai lelaki beragama Buddha atau pemikir bebas serta mempunyai ketinggian sekurang-kurangnya 163 sentimeter.
Bagaimanapun, wanita itu berkata, calon pertama gagal memenuhi kriteria kerana gaji lelaki itu hanya  lebih sedikit daripada gajinya,manakala kenaikan gaji tahunan calon tersebut pula kurang daripada S$100 (RM310).

Selepas mengadu mengenai perkara itu kepada agensi terbabit, wanita itu diberikan satu ‘janji temu percuma’, namun perkenalan tersebut tidak berlangsung dengan lancar.
“Salah seorang daripada mereka agak berusia, manakala seorang lagi berkongsi aiskrim dengan saya ketika janji temu pertama kami, yang mana saya berpendapat tindakan itu agak janggal.
“Kami ada saling bertukar nombor telefon, namun tidak berhubung selepas itu,” katanya kepada akhbar Shin Min Daily News.
Wanita berkenaan turut mendakwa tidak berpuas hati dengan perkhidmatan agensi tersebut disebabkan sikap acuh tidak acuh ejennya, lantas meminta wangnya dikembalikan.
Sementara itu, agensi berkenaan memberitahu, permintaan wanita itu supaya wangnya dipulangkan  adalah ‘bercanggah dengan polisi bayaran balik’ syarikat itu. – AGENSI


2 ATO-RPTO terima COA
Oleh SUBKHI SUDARJI

10 Januari 2022, 3:50 pm
PUTRAJAYA – Pihak Berkuasa Penerbangan Awam Malaysia (CAAM) mengiktiraf Sijil Kelulusan (COA) yang pertama kepada dua pengendali Approved Training Organisation for Remote Pilot Training Organisation (ATO-RPTO).
Ketua Pegawai Eksekutif CAAM, Kapten Chester Voo berkata, ini merupakan sebahagian daripada komitmen mereka untuk memberi sokongan berterusan kepada industri dron atau Sistem Pesawat Tanpa Pemandu/Unmanned Aircraft System (UAS).
Katanya, ia menerusi penyediaan asas yang kukuh bagi membolehkan pengendali-pengendali dron berpotensi untuk dilatih dengan kemahiran diperlukan melalui latihan pengendalian dron yang lebih menyeluruh.
“ATO-RPTO merupakan sebuah pusat latihan pengendali dron yang diiktiraf oleh CAAM dan bertanggunjawab dalam menyediakan laporan mengenai pengetahuan teori serta arahan dan penilaian penerbangan berkaitan kompetensi pengendali dron.
“ATO-RPTO menilai tahap kecekapan pengendali dron berdasarkan keperluan tertentu dan mengeluarkan pensijilan yang sah,” katanya dalam satu kenyataan hari ini.
Menurut Chester, UAV Academy of Asia Sdn. Bhd. dan Air Asia Group Berhad menerima COA RPTO di bawah Peraturan 64 Civil Aviation Regulations 2016 yang membolehkan mereka untuk mengendalikan peperiksaan atau ujian dan menyediakan kursus latihan atau arahan mengikut spesifikasi latihan diluluskan.

“UAV Academy of Asia Sdn Bhd telah bertapak dalam industri dron sejak tiga tahun lalu manakala syarikat penerbangan tambang rendah multinasional, Air Asia Group Berhad, masing-masing telah memenuhi piawaian, keperluan dan prosedur berkaitan peruntukan sebagai RPTO yang diiktiraf oleh CAAM,” katanya. – K! ONLINE


Waze, Googlemap juga boleh jadi punca kemalangan – Nabila Huda
Oleh NUR EMIRA SAIZALI

10 Januari 2022, 4:05 pm
PETALING JAYA – Teknologi sememangnya diakui mampu memberi 1,001 kelebihan namun tanpa disedari, teknologi juga boleh mengundang bahaya sehingga memberi risko kepada penggunanya.
Bagi selebriti versatil, Nabila Huda, dia turut mengakui hal sama apabila berpendapat penggunaan alat penunjuk arah popular seperti Waze dan Googlemap sehingga melalaikan pemandu boleh menjadi punca kepada kemalangan jalan raya.
“Sebenarnya penggunaan Waze dan Googlemap pun bahaya sebab kita kadang-kadang fokus tak mahu tersilap belok atau salah jalan sehingga lupa perkara asas seperti melihat cermin belakang dan jika semua okey, barulah masuk simpang.
“Kemudian apabila Waze beri arahan secara tiba-tiba, kau pun terus belok tanpa fikir apa yang ada di kiri dan kanan,” katanya menerusi beberapa ciapan baru-baru ini.
Nasihat tersebut tercetus gara-gara hatinya terusik selepas menonton video kes kemalangan jalan raya melibatkan sebuah keluarga baru-baru ini dan turut menasihatkan agar pemandu kenderaan, khususnya kereta tidak leka dengan perkara lain ketika memandu sehingga membahayakan nyawa individu lain.
Pengacara Melodi itu menyarankan orang ramai menggunakan perkhidmatan teksi sekiranya tidak mampu menjadi seorang pemandu yang ‘serba-boleh’ ketika memandu.

“Jika belum mampu memandu kereta sambil melakukan pelbagai tugas, naik sahaja teksi kerana pemandu perlu sentiasa peka sepanjang berada di atas jalan raya,” katanya lagi.
Kata pemilik nama penuh Nabila Huda Suhaimi, 37, itu lagi, sebagai pengguna jalan raya, dia mengakui kerap memerhatikan segelintir pemandu kenderaan yang menggunakan telefon bimbit ketika memandu.
“Apabila saya melihat video kemalangan tersebut, terus teringat dengan situasi yang pernah dan selalu saya lihat setiap kali memandu.
“Pengalaman tersebut bukan daripada saya tetapi hasil pemerhatian terhadap sesetangah pemandu yang mengambil ringan perkara ini iaitu memandu sambil menaip mesej di telefon bimbit. Tolong berhenti melakukannya dan fokus dengan pemanduan,” ujarnya lagi.
Dalam pada itu, pelakon filem M4M4 itu turut menasihatkan sekiranya seorang pemandu tidak bijak menguruskan situasi ketika pemanduan, elakkan menjadi seorang pemandu’serba-boleh’.
“Layanlah muzik atau menyanyi kuat-kuat selain daripada bermain telefon bimbit.
“Ya, faham, kadang-kadang ada perkara yang mustahak tetapi jika belum mahir nak jadi seorang ‘serba-boleh’ ketika memandu, hentikanlah dan selesaikan semuanya sebelum memandu,” tutur anak kepada penyanyi rock terkenal, Amy Search.
Selain itu, bekas pengacara Melodi itu, dia turut mengakui membenci terhadap segelintir pemandu yang tidak mempunyai sikap timbang rasa terhadap oramg lain.
Tuturnya, perasaan tersebut tercetus disebabkan sering berhadapan dengan pemandu yang enggan mengalah ketika berada di mana-mana persimpangan jalan.
“Lagi satu paling saya benci ialah pemandu yang dah nampak kereta banyak nak belok, dia berkeras nak jalan juga.
“Enggan beri orang lain lalu. Berapa saat saja kau tunggu, berilah orang lain lalu, mengalah,” tuturnya lagi. – K! ONLINE


Isteri geram simbah asid ke muka suami
Oleh KOSMO!

10 Januari 2022, 4:00 pm
JAKARTA – Seorang wanita nekad menyimbah air campuran cuka dan asid ke muka suaminya sehingga mangsa mengalami cacat kekal selepas mengetahui lelaki itu berlaku curang, lapor laman berita Tribunnews  hari ini.
Suspek bernama Fitriyani, 41, dilaporkan melakukan perbuatan itu di kediaman mereka di Gudang Pupuk Dusun Lingga Kuamang, Kabupaten Bungo dalam wilayah Jambi.
Menurut laporan polis, Fitriyani berasa marah selepas mengetahui suaminya curang dengan wanita lain dan merancang perbuatan itu dengan niat.
“Ketika disoal siasat polis, suspek berkata bahawa dia tidak sanggup menanggung rasa sakit hati kerana dicurangi dan tidak menyesal menyimbah campuran cecair itu ke muka suaminya.
“Berdasarkan pemeriksaan doktor, mangsa mengalami kesan melecur  serius di bahagian mata dan wajahnya,” kata Ketua Polis Kabupaten Bungo, Asisten Komisioner Besar, Guntur Saputro. – Agensi


Tidak sempat melancong, 26 kereta disita polis
Oleh DIYANATUL ATIQAH ZAKARYA

10 Januari 2022, 4:06 pm
MELAKA – Padah tayang kereta, 26 individu terpaksa membatalkan hasrat melancong di negeri ini apabila kesemua kenderaan itu disita di Ibu Pejabat Polis Kontinjen (IPK) Melaka, hari ini.
Ketua Polis Melaka, Datuk Abdul Majid Mohd. Ali berkata, kesemua kenderaan itu ditahan dalam tiga operasi berasingan selepas dikesan melakukan pelbagai kesalahan trafik dan di bawah akta Jabatan Pengangkutan Jalan (JPJ).
Katanya, hasil pemeriksaan sebanyak 55 saman bernilai kira-kira RM11,300 telah dikeluarkan membabitkan 26 buah kereta yang telah disita di IPK Melaka.
“Kita telah mengadakan beberapa operasi berasingan di daerah Melaka Tengah dan Alor Gajah sejak 8 Disember lalu dan hasil serbuan sebanyak 26 buah kereta ditahan atas pelbagai kesalahan trafik dan JPJ.
“Pihak polis telah mengeluarkan 30 saman ke atas pemilik kenderaan terbabit, manakala 25 lagi dikeluarkan JPJ,” katanya pada sidang akhbar di IPK di sini, hari ini.
Tambahnya, kesalahan dilakukan termasuklah mengubahsuai di enjin, nombor plat tidak mengikut spesifikasi dan ekzos bising.

Mengulas lanjut beliau berkata, mereka yang ditahan merupakan pelancong luar termasuk dari Terengganu, Perak, Kedah, Selangor, Pahang, Pulau Pinang dan Johor.
“Semasa penahanan dibuat ada di antara mereka ini datang melancong bersama ahli keluarga termasuk membawa isteri dan anak-anak selebihnya konvoi bersama rakan-rakan.
“Satu kumpulan kereta jenis Proton Satria turut ditahan ketika menginap di sebuah rumah inap desa di Sungai Putat, di sini,” katanya.


Kerajaan negeri akan bincang isu kuil dibina dalam gua
Oleh ZAKI SALLEH

10 Januari 2022, 3:36 pm
IPOH – Menteri Besar, Datuk Seri Saarani Mohamad akan mengadakan pertemuan dengan pihak berkuasa tempatan berhubung notis pengusiran beberapa tokong yang dibina di dalam gua.
Menurut beliau, pihaknya akan bertemu dengan Pengarah Pejabat Tanah dan Galian negeri Perak dan Pegawai Daerah Kinta bagi mendapatkan gambaran sebenar.
“Saya akan bertemu dengan mereka hari ini. Saya juga akan membawa isu ini semasa mesyuarat Exco bagi melihat apa jalan penyelesaian yang boleh diambil,” katanya.
Beliau berkata demikian ketika ditanya berhubung isu tersebut pada sidang akhbar selepas merasmikan projek pecah tanah kerja menaik taraf sebahagian Jalan Tambun yang dilaksanakan secara usahasama antara kerajaan dan swasta di sini hari ini.
Media semalam melaporkan, pihak pengurusan Kuil Nam Thean Tong dekat Gunung Rapat di sini telah diberikan notis daripada Pejabat Tanah Daerah Kinta pada Jumaat supaya mengosongkan gua berkenaan dalam tempoh 30 hari.
Kuil tersebut yang terletak di dalam gua dikatakan berusia 155 tahun dan merupakan salah satu lokasi yang kerap dikunjungi.

Ia terletak bersebelahan Kuil Sam Poh Tong yang merupakan destinasi pelancongan popular di bandar ini.
Selain Kuil Nam Thean Tong, difahamkan 19 buah kuil lain di dalam beberapa gua di sini yang juga merupakan tanah kerajaan telah menerima notis sama dan bakal berdepan tindakan serupa.
Kosmo! pernah melaporkan sebelum ini bahawa tindakan menduduki mana-mana gua di negeri ini tanpa kebenaran adalah salah kerana ia merupakan tanah kerajaan yang tidak boleh diceroboh walaupun atas apa tujuan sekali pun.
Ini termasuk membersih, menggali, mendirikan bangunan atau struktur termasuk mengalihkan kayuan sedia ada.
Pencerobohan gua adalah satu kesalahan mengikut Seksyen 425 Kanun Tanah Negara (KTN) 1965 iaitu sama sepertimana tindakan menceroboh tanah kerajaan lain.
Tindakan penguatkuasaan di bawah seksyen ini memperuntukkan denda sebanyak RM500,000, penjara selama lima tahun atau kedua-duanya sekali jika sabit kesalahan. – K! ONLINE


MyTTF setuju 6 perkara untuk lindungi Harimau Malaya – PM
Oleh LUQMAN RIDHWAN MOHAMED NOR

10 Januari 2022, 4:15 pm
PUTRAJAYA – Pasukan Petugas Kebangsaan Bagi Konservasi Harimau Malaysia (MyTTF) telah bersetuju dengan enam perkara di bawah Tindakan-Tindakan Strategik Bagi Konservasi Harimau Malaya bagi tempoh 10 tahun iaitu bermula 2021 hingga 2030.
Perdana Menteri, Datuk Seri Ismail Sabri Yaakob berkata, perkara pertama dipersetujui tersebut adalah rondaan penguatkuasaan dan pengawalan.
Katanya, ia melibatkan Jabatan Perlindungan Hidupan Liar dan Taman Negara (Perhilitan) bersama Polis Diraja Malaysia (PDRM) dan Angkatan Tentera Malaysia (ATM) serta komuniti Orang Asli.
Perkara kedua, menurut beliau, adalah pengekalan dan pengukuhan habitat melalui pengurusan guna tanah yang mampan dan menghentikan sebarang kegiatan pencerobohan serta aktiviti pemburuan haram.
“Meningkatkan kawasan berhutan sedia ada di Semenanjung Malaysia daripada 43.41 peratus kepada 50 peratus menjelang tahun 2040 selaras dengan Rancangan Fizikal Negara Keempat.
“Memperkasa urus tadbir berkesan melalui penubuhan Unit Konservasi Harimau Malaya di bawah Perhilitan, Biro Jenayah Hidupan Liar di bawah PDRM dan pengukuhan Makmal Forensik Hidupan Liar Kebangsaan sebagai centre of excellence bagi konservasi ex-situ Harimau Malaya,” katanya dalam satu kenyataan hari ini.

Mengulas lanjut, menurut Ismail Sabri, perkara kelima dalam senarai tindakan tersebut adalah memperkasakan instrumen kewangan inovatif sebagai tambahan kepada insentif kewangan Ecological Fiscal Transfer for Biodiversity Conservation sedia ada dan pelaksanaan skim akreditasi habitat Harimau Malaya.
Perkara terakhir, katanya, adalah Kempen Selamatkan Harimau Malaya bagi meningkatkan kesedaran dan penglibatan rakan strategik.
“Penubuhan MyTTF merupakan kesepakatan dan komitmen tinggi Kerajaan Persekutuan dan negeri dalam menangani krisis populasi Harimau Malaya.
“Ia menjadi platform rundingan bagi dasar, perundangan dan strategi negara untuk konservasi Harimau Malaya dan habitatnya,” katanya. – K! ONLINE


Jurutera jual gambar lucah dalam Telegram didenda RM6,000
Oleh NUZULSHAM SHAMSUDDIN

10 Januari 2022, 3:32 pm
PETALING JAYA – Gara-gara menjual gambar lucah wanita dengan harga RM100 melalui aplikasi Telegram dua tahun lalu, seorang jurutera didenda RM6,000 oleh Mahkamah Sesyen di sini hari ini.
Hakim Norshila Kamaruddin menjatuhi hukuman itu terhadap Mohd. Azri Zahari, 34, selaku Orang Kena Saman (OKS) selepas dia mengaku bersalah atas pertuduhan yang disabitkan ke atasnya.
Sekiranya OKS gagal membayar jumlah denda itu, dia boleh dipenjara selama enam bulan lagi dan OKS membayar denda berkenaan.
Mengikut pertuduhan, OKS didakwa dengan menggunakan aplikasi Telegram akaun “Menteri Pasola” telah secara sedar memberikan komunikasi lucah bagi maksud komersial (menjual) kepada seorang lelaki yang kemudian gambar lucah itu dilihat pada 4 Mac 2019 pukul 8.21 malam di sebuah rumah di Bandar Sunway di sini.
Berikutan itu pertuduhan dikemukakan mengikut Seksyen 233(2) (a) Akta Komunikasi dan Multimedia 1998 (akta 588) yang boleh dihukum dibawah Seksyen 233 (3) akta sama.
Hukuman bagi seksyen itu memperuntukkan denda maksimum RM50,000 atau penjara maksimum setahun atau kedua-duanya jika sabit kesalahan.

Terdahulu peguam Syed Amirul Syed Edros yang mewakili OKS memohon mahkamah menjatuhkan hukuman denda minimum dengan alasan OKS insaf dengan apa yang telah dilakukan dan berjanji tidak mengulangi perbuatan itu lagi.
“OKS yang juga seorang duda bekerja sebagai jurutera. Dia juga merupakan penanggung utama keluarga dan memilih untuk mengaku bersalah kerana mahu menjimatkan masa mahkamah,” kata peguam itu.
Ketika prosiding, hakim itu bertanya adakah tindakan OKS menjual gambar lucah tersebut untuk menambah pendapatan (for money), peguam OKS  menjawab tidak, kerana ketika kejadian anak guamnya sedang mengalami tekanan kerana masalah rumah tangga.
Bagaimanapun Pegawai Pendakwa daripada daripada Suruhanjaya Komunikasi dan Multimedia (SKMM) Nazrul Hizam Mohd. Zameri memohon mahkamah menjatuhkan hukuman denda setimpal dengan mengambil kira faktor OKS menjual gambar lucah seolah-olah menjual harga diri mangsa.
Sebelum hukuman dijatuhkan, hakim itu menasihatkan agar OKS bertaubat dengan apa yang telah dilakukan.
“Mahkamah beri peluang untuk kamu (OKS) repent (bertaubat), jika kesalahan kali kedua hukuman akan lebih tinggi,” kata hakim itu. – K! ONLINE


PDRM akan dapatkan pengesahan penahanan suspek tembak Dr. Fadi
10 Januari 2022, 3:41 pm
PETALING JAYA – Polis Diraja Malaysia (PDRM) akan mendapatkan pengesahan daripada sumber-sumber yang sah berhubung dakwaan Ketua Pegawai Eksekutif Cinta Gaza Malaysia (CGM), Muhammad Nadir Al-Nuri Kamaruzaman bahawa pembunuh warga Palestin, Dr. Fadi Mohammed Al Batsh sudah ditangkap oleh pihak keselamatan Gaza.
Pengarah Jabatan Siasatan Jenayah (JSJ) Bukit Aman, Datuk Seri Abd. Jalil Hassan berkata, pihaknya akan mendapatkan pengesahan yang jelas terlebih dahulu daripada sumber-sumber yang sah sebelum mengeluarkan sebarang kenyataan.
“Kita akan dapatkan pengesahan daripada empat pihak iaitu Kementerian Luar Malaysia, Kedutaan Palestin di Malaysia, Polis Antarabangsa (Interpol) dan juga pertubuhan bukan kerajaan (NGO) Malaysia yang mempunyai hubungan baik dengan NGO di Palestin.
“Pengesahan ini penting sebelum sebarang kenyataan dikeluarkan,” katanya kepada Kosmo! bagi mengulas berkenaan dakwaan penahanan itu, di sini hari ini.
Terdahulu, Muhammad Nadir Al-Nuri dalam hantaran di laman Facebook semalam mendedahkan pembunuh pensyarah Universiti Kuala Lumpur British Malaysian Institute (UniKL BMI), Dr. Fadi sudah ditahan oleh pihak keselamatan Gaza.
Dakwanya, pembunuh tersebut masuk ke Gaza dan menghubungi pihak penjajah untuk meminta duit dan perbualannya diintip pihak keselamatan Gaza dan ditangkap.

Pada 21 April 2018, Dr. Fadi maut ditembak oleh dua lelaki bermotosikal yang melepaskan 10 tembakan pada bahagian badan dan kepalanya.
Ketika kejadian sekitar pukul 6 pagi, mangsa dalam perjalanan dari kondominiumnya di Setapak menuju masjid berhampiran untuk menunaikan solat Subuh.
Pembunuhan pensyarah warga Palestin itu dipercayai didalangi Agensi Perkhidmatan Rahsia Israel iaitu Mossad. – K! ONLINE


Penduduk Kampung Bihai Lama dihantui kelibat pak belang
Oleh AIMUNI TUAN LAH

10 Januari 2022, 3:44 pm
GUA MUSANG – Jabatan Perlindungan Hidupan Liar dan Taman Negara (Perhilitan) Kelantan memasang sebuah lagi perangkap selepas penduduk Orang Asli mendakwa melihat kelibat harimau belang di kawasan penempatan Kampung Bihai Lama di sini kelmarin.
Pengarahnya, Mohamad Hafid Rohani berkata, jumlah itu menjadikan sebanyak tiga perangkap telah dipasang di sekitar Pos Bihai bagi memburu harimau belang yang masih bebas berkeliaran.
Mohamad Hafid berkata, Perhilitan sebelum ini telah memasang perangkap di Kampung Tendrik dan Kampung Hak.
Katanya, bertindak dengan laporan yang dibuat oleh penduduk Orang Asli di Kampung Bihai Lama, anggota Perhilitan telah memasang satu lagi perangkap berhampiran kampung itu.
“Seramai 12 orang kakitangan Perhilitan masih berada di Kampung Tendrik, Pos Bihai dan telah ke lokasi kejadian untuk pemeriksaan lanjut.
“Kami berusaha untuk mencari saki-baki kumpulan harimau yang dipercayai masih bebas berkeliaran di sekitar Pos Bihai,” katanya ketika dihubungi Kosmo! hari ini.

Kosmo! sebelum ini, melaporkan seorang Ielaki Orang Asli, Anek Along, 59, ditemui maut selepas dipercayai dibaham seekor harimau belang di Kampung Sau, Pos Bihai, Gua Musang, Kelantan, pada Jumaat.
Kejadian itu berlaku ketika sambutan perayaan menuai padi dan menangkap ikan sungai masyarakat Orang Asli suku kaum Temiar di kawasan itu.
Harimau belang jantan berusia tiga tahun seberat 120 kilogram yang menyerang mangsa berjaya ditembak Perhilitan. – K! ONLINE


‘Orang nak tengok anak KJ divaksin, masuk televisyen dulu’
Oleh MOHD. HAIKAL ISA

10 Januari 2022, 4:15 pm
PETALING JAYA – Pengumuman Menteri Kesihatan, Khairy Jamaluddi golongan kanak-kanak 5 hingga 12 tahun akan diberikan suntikan vaksin Pfizer baru-baru ini menerima reaksi pebagai orang ramai.
Turut lantang memberikan pendapat berkenaan perkara tersebut, pelakon dan pengacara, Catriona Ross atau nama sebenarnya, Catriona Norhayati Ross Bahrin Ross.
Catriona seolah-olah memberi gambaran bahawa rakyat Malaysia mungkin mahu melihat anak menteri divaksin dan dipaparkan secara langsung menerusi televisyen.
“Mungkin rakyat Malaysia sekarang nak tengok anak anda (KJ) divaksin dan dipancarkan menerusi TV nasional dulu,” tulisnya ringkas.
Catriona, 41, mengutarakan pendapat berkenaan pada satu paparan tajuk berita sebuah media arus perdana yang berjudul ‘Kanak-kanak 5 hingga 11 tahun bakal terima vaksin Pfizer, jangka pemberian di sekolah’.
Menerusi laporan tersebut, pilihan vaksin lain seperti vaksin Sinovac juga akan diberi pertimbangan untuk pemberian vaksin terhadap golongan tersebut. – K! ONLINE


30 peratus penduduk lengkap vaksin meninggal akibat Covid-19 di Singapura
Oleh KOSMO!

11 Januari 2022, 11:00 pm
SINGAPURA – Menteri Kesihatan Singapura, Ong Ye Kung memaklumkan bahawa sebanyak 30 peratus kematian akibat virus Covid-19 adalah dalam kalangan penduduk yang telah divaksin sepenuhnya, lapor laman berita Wion News semalam.
Menurutnya, Singapura menjangkakan gelombang jangkitan varian Omicron ‘beberapa kali lebih besar’ berbanding varian Delta disebabkan potensi penularannya yang amat tinggi.
“Jika Delta mencapai jangkitan kira-kira 3,000 sehari, Omicron mungkin boleh mencapai jangkitan 10,000 hingga 15,000 atau lebih banyak dalam sehari.
“Pilihan terakhir adalah dengan mengetatkan sekatan pergerakan sekiranya sistem penjagaan kesihatan kita di bawah tekanan yang teruk,” jelasnya ketika menjawab soalan sama ada sekatan lebih ketat akan dilaksanakan.
Sementara itu, Perdana Menteri Singapura, Lee Hsien Loong berkata, perjuangan menentang Covid-19 belum berakhir kerana varian Omicron telah membawa kepada ketidakpastian baharu.
“Kami mungkin akan mengambil beberapa langkah ke belakang sekali lagi, sebelum memutuskan langkah ke hadapan.

“Tetapi, saya yakin kita akhirnya akan menemui jalan untuk hidup bersama virus ini dan meneruskan aktiviti yang kita suka dengan selamat,” jelas beliau. – Agensi


Gempa bumi kuat gegar Kepulauan Fox, Aleutian selang sejam
Oleh ALWANI ZAFIRAH

11 Januari 2022, 10:00 pm
PETALING JAYA – Gempa bumi kuat berukuran 6.5 skala richer melanda Kepulauan Fox, Kepulauan Aleutian pada pukul 8.39 malam, sebentar tadi.
Jabatan Meteorologi Malaysia (MetMalaysia) dalam satu kenyataan berkata, gempa bumi itu berlaku di 52.7 darjah utara dan 168.2 darjah barat dengan kedalaman 15 kilometer (km).
“Ia berlaku 2,206 kilometer timur dari Petropavlovsk Kamchatskiy, Russia,” katanya di sini hari ini
Sebelum itu, pada pukul 7.35 malam tadi, MetMalaysia turut melaporkan kejadian yang sama berlaku di Kepulauan Fox, Kepulauan Aleutian pada kedudukan 52.7 darjah utara dan 167.9 darjah barat dengan kedalaman 10 km dengan jarak 2,227 km dari arah yang sama.
Bagaimanapun, susulan kejadian itu tiada ancaman tsunami dikeluarkan kepada Malaysia. – K! ONLINE


Polis siasat majlis anjuran parti politik langgar SOP
Oleh NOR AZIAH MAT NOH

11 Januari 2022, 10:16 pm
KUALA LUMPUR – Polis Diraja Malaysia (PDRM) hari ini telah membuka kertas siasatan terhadap sebuah majlis dipercayai melanggar prosedur operasi standard (SOP) di Jalan Tun Ismail, Chow Kit, di sini semalam.
Ketua Polis Daerah Dang Wangi, Asisten Komisioner Noor Dellhan Yahaya berkata, pihaknya mengesan satu gambar tular dimuat naik seorang pengguna di media sosial berkaitan pelanggaran SOP sebuah majlis.
“Siasatan awal polis mendapati terdapat beberapa individu yang tidak memakai pelitup muka dan melanggar SOP Pelan Pemulihan Negara (PPN) Fasa 4 di majlis itu.
“Susulan itu kertas siasatan telah dibuka di bawah Seksyen 21(a) Akta Pencegahan Dan Pengawalan Penyakit Berjangkit 1988 (Akta 342) dan Peraturan 16(1) Kawalan Pergerakan Penyakit Berjangkit,” katanya dalam satu kenyataan hari ini.
Beliau turut menasihati orang ramai agar sentiasa mematuhi SOP yang ditetapkan dan tindakan undang-undang akan diambil jika ingkar. – K! ONLINE


Gempa bumi kuat di Alaska
Oleh NUR HUDA MUSA

11 Januari 2022, 9:45 pm
PETALING JAYA – Gempa bumi kuat dengan berukuran 6.5 skala richer telah berlaku di Kepulauan Fox, Kepulauan Aleutian, Alaska pada pukul 7.35 malam tadi.
Jabatan Meteorologi Malaysia berkata, pusat gempa bumi tersebut terletak 52.7 darjah Utara dan 167.9 darjah Barat.
“Kejadian itu berlaku pada kedalaman 10 kilometer.
“Bagaimanapun, tiada ancaman tsunami kepada Malaysia berikutan kejadian bencana alam itu,” katanya di sini tadi. – K! ONLINE


Lelaki dicekup kes pecah mesin ATM bank
Oleh ISKANDAR SHAH MOHAMED

11 Januari 2022, 10:30 pm
KLANG – Seorang lelaki dicekup bagi membantu siasatan kes pecah mesin pengeluaran wang automatik (ATM) sebuah bank di Bandar Botanik, Bukit Tinggi di sini, Jumaat lalu.
Ketua Polis Daerah Klang Selatan, Asisten Komisioner Cha Hoong Fong berkata, pihaknya menerima panggilan pegawai bank memaklumkan terdapat bunyi penggera keselamatan di bank itu pada pukul 6.46 pagi.
“Pemeriksaan di tempat kejadian mendapati tiga mesin ATM mengalami kerosakan.
Keadaan mesin ATM yang diletupkan.
“Cermin premis itu turut retak dipercayai akibat kesan letupan yang berlaku di lokasi berkenaan,” katanya dalam kenyataan malam tadi.
Menurut beliau, bertindak atas maklumat, seorang lelaki warga tempatan ditahan kira-kira pukul 5.30 petang, Sabtu lalu.
“Semakan mendapati suspek memiliki lima rekod lampau berkaitan jenayah dan suspek direman selama lima hari sehingga Khamis ini bagi membantu siasatan,” ujarnya.

Katanya, kes disiasat mengikut Seksyen 457, Seksyen 436 Kanun Keseksaan dan Seksyen 8 Akta Bahan Letupan 1957,” katanya. -K! ONLINE


Penjaja tepi jalan, pembeli berdepan tindakan saman
Oleh NOR SHAFAWATI YUP

11 Januari 2022, 10:52 pm
SEREMBAN – Jabatan Pengangkutan Jalan (JPJ) Negeri Sembilan bertegas mengenakan tindakan saman terhadap
peniaga dan pembeli yang terlibat aktiviti menjaja di persimpangan lampu isyarat dan jalan raya di negeri ini tanpa sebarang kompromi.
Pengarah JPJ Negeri Sembilan, Hanif Yusabra Yusuf berkata, tiada lagi amaran selepas ini memandangkan perbuatan tersebut boleh mengundang risiko kemalangan jalan raya selain program advokasi terhadap peniaga atau penjaja jalanan telah diadakan sebelum ini bagi memberi peringatan.
“Ini program advokasi dan amaran terakhir kita. Setakat ini, tiada lagi laporan kemalangan melibatkan penjaja jalanan, namun kita terima rungutan orang awam yang mana kehadiran penjaja ini menganggu aliran trafik.
“Ia bukan saja berlaku di Seremban tetapi juga di Port Dickson terutama di lokasi lampu isyarat yang banyak kenderaan,” katanya dalam sidang akhbar selepas Program Advokasi Penjaja Jalanan di Jalan Rasah, di sini petang tadi.
Jelas beliau, merujuk kepada Kaedah 10A(1) Kaedah-Kaedah Lalu Lintas Jalan 1959, tiada sesiapa pun boleh menjual atau menawarkan untuk menjual benda ataupun barang kepada mana-mana orang yang berada di dalam atau di atas kenderaan di persimpangan jalan atau mana-mana jalan raya.
Tambah beliau, bagi Kaedah 10A(2) Kaedah-Kaedah Lalu Lintas Jalan 1959 pula menyatakan tiada sesiapa pun yang berada di dalam atau di atas kenderaan boleh membeli benda atau barang daripada mana-mana orang di persimpangan jalan atau mana-mana jalan raya.

“Bagi kesalahan tersebut, penjual atau penjaja dan pembeli boleh dikenakan denda tidak melebihi RM2,000 atau penjara tidak melebihi enam bulan,” katanya. -K! ONLINE


Angkara jambatan runtuh, jenazah diusung rentasi sungai
Oleh NOR AINNA HAMZAH

11 Januari 2022, 10:43 pm
JELEBU – Penduduk di Kampung Sungai Rotan, Jelebu di sini terpaksa mengusung jenazah merentasi sungai selepas satu-satunya jambatan alternatif yang menghubungkan lokasi berkenaan terputus sejak bencana banjir yang lalu.
Perkara berkenaan dikongsikan sendiri oleh Ahli Parlimen Jelebu, Datuk Seri Jalaluddin Alias di laman Facebook rasminya, hari ini.
Menurut Jalaluddin, sebelum ini, jalan untuk ke Tanah Perkuburan Islam Kampung Sungai Rotan ini dihubungkan oleh dua buah jambatan.
“Pada bulan Mei tahun lalu, jambatan yang pertama telah runtuh akibat dilalui lori yang lebih muatan.
“Sejak jambatan itu runtuh, permohonan untuk jambatan dibina semula kepada kerajaan negeri telah dilakukan.
“Saya dapat maklumat sudah terdapat kontraktor yang dilantik untuk bina semula jambatan itu, namun sehingga ke saat ini tidak ada sebarang kerja-kerja pembinaan yang dilakukan,” kongsinya.

Jelas beliau, keadaan ketika itu tidak terlalu mendesak kerana terdapat satu lagi jambatan alternatif yang merentasi sungai untuk ke tanah perkuburan tersebut.
“Tapi Allah itu Maha Besar. Perancangannya lebih baik daripada perancangan manusia. Ditakdirkan Tuhan, jambatan alternatif itu juga telah runtuh akibat bencana banjir tempoh hari.
“Dan ini adalah kes kematian pertama yang terpaksa dikebumikan di tanah perkuburan tersebut setelah ketiadaan kedua-dua jambatan perhubungan itu,” kongsinya. -K! ONLINE


Trend unboxing pasangan: jangan jadi suami ‘dayus’
Oleh MOHD. HUSNI MOHD. NOOR

11 Januari 2022, 9:38 pm
PUTRAJAYA – Tolong jauhi perbuatan itu kerana ia jelas bertentangan dengan prinsip dan budaya Islam itu sendiri.
Itu teguran dibuat bekas Menteri di Jabatan Perdana Menteri (Hal Ehwal Agama), Datuk Seri Dr. Zulkifli Mohamad Al-Bakri terhadap trend ‘unboxing pasangan’ atau ‘unboxing isteri’ yang kini menjadi ikutan dalam kalangan pasangan pengantin baharu ketika ini.
Zulkifli yang juga Pengerusi Lembaga Pengarah Universiti (LPU) Universiti Sains Islam Malaysia (USIM) berkata, Islam memerintah suami untuk menjaga kehormatan dan penampilan isteri masing-masing.
Menurutnya, suami sepatutnya melindungi dan memelihara ahli keluarga masing-masing daripada mendapat kemurkaan Allah SWT, di samping menyeru mereka untuk taat kepada Allah dan meninggalkan larangan-Nya.
“Saya turut menasihati semua agar meninggalkan segala budaya atau trend yang jelas tidak mencerminkan akhlak mahupun peribadi agama Islam itu sendiri.
Dr. Zulkifli.
“Selain itu, turut menjadi kebimbangan sekiranya budaya atau trend sebegini menjadi ikutan anak-anak muda sehingga akhirnya ia dianggap sebagai perkara biasa,” katanya.

Katanya, apa yang lebih membimbangkan lagi ia akan mencetuskan kepada perkara yang lebih parah seperti mendedahkan aksi mesra yang keterlaluan, mendedahkan aurat dan lain-lain.
Zulkifli berkata, sepatutnya semua itu menjadi rahsia di antara suami isteri dan bukannya perlu dipertontonkan kepada orang lain.
“Hadith daripada Abdullah bin Umar bahawa Rasulullah SAW bersabda, tiga golongan yang Allah SWT haramkan ke atas mereka daripada memasuki syurga, iaitu orang yang ketagihan arak, orang yang menderhakai ibu bapanya dan lelaki dayus iaitu orang yang membiarkan kejahatan dalam keluarganya.
“Al-Munawi menyatakan bahawa ‘dayus’ dalam hadith itu bermaksud orang yang membiarkan kejahatan atau perbuatan keji dalam kalangan ahli keluarganya iaitu isteri dan kaum kerabat terdekatnya,” katanya.
Justeru, katanya, adalah menjadi tanggungjawab suami untuk memelihara kehormatan dan penampilan isteri mereka sekalipun di hadapan seorang lelaki yang buta. – K! ONLINE


Suami keluar ke jalan Allah, isteri dapat ganjaran pahala
Oleh NIA AMIRA NAJWA AZMI

11 Januari 2022, 11:01 pm
PETALING JAYA – Seorang isteri akan mendapat pahala dan ganjaran yang sama seperti diperoleh suami sekiranya wanita berkenaan reda dengan suaminya yang keluar ke jalan Allah.
Melalui perkongsian oleh pendakwah bebas, Ustaz Khann Daie di laman Facebooknya hari ini, walaupun isteri hanya berada di rumah, namun pahala dan ganjaran yang tersedia di akhirat menyamai pahala suami yang sedang berdakwah di jalan Allah.
“Besar pahala suami yang berdakwah di jalan Allah dalam masa yang sama tidak mengabaikan tanggungjawab dan nafkah keluarga sesuai dengan sunnah Rasulullah SAW dan para sahabat.
“Bahkan si isteri akan memasuki syurga 500 tahun lebih dahulu berbanding suami dan 1,000 tahun dunia adalah sama dengan satu hari di akhirat,” katanya.
Ustaz Khann juga berkongsi berkenaan pertanyaan Hazrat Sayyidatina Asma’ r.a mengenai ganjaran bagi kaum wanita yang dipetik daripada Kitab Hayatus Sahabah.
Susulan perkongsian itu, rata-rata orang ramai berharap suami masing-masing sentiasa berada dijalan Allah.

“Suami perlu didik ahli-ahli keluarganya, berdoalah agar Allah bagi taufik dan hidayah pada para suami dan faham agama. InsyaaAllah,” jelas @UmiSyuhadaII.
“MashaAllah, saya cuma mahu berkongsi cerita, apabila reda suami pergi ke jalan Allah, hati tu tenang lain macam. Banyak sangat bantuan yang Allah hadirkan semasa ketiadaan suami disisi dan semuanya dipermudahkan. Yang penting sentiasa yakin dengan Allah,” kata @EmyLiyanaJohari pula.
“Semoga yang terpilih kekal istiqomah dan jadi sumber hidayat untuk umat seluruh alam,” ujar @RubiahAbdKarim. – K! ONLINE


Baru lima bulan kahwin, isteri serang kekasih gelap suami
Oleh KOSMO!

11 Januari 2022, 10:00 pm
JAKARTA – Seorang wanita tidak dapat menahan diri daripada menyerang kekasih gelap suaminya setelah mereka ditangkap berlaku curang walaupun baru lima bulan mendirikan rumah tangga, lapor laman berita Suara.com.
Klip video mengenainya dimuat naik ke akaun Intagram bernama @lambe_terviral.
Ketika kejadian, wanita yang dikenali sebagai Rina dari bandar Cilegon, wilayah Banten itu dilihat cuba menyerang seorang wanita yang berada di dalam sebuah rumah.
“Kau ni anjing, kesian anak aku,” jerit Rina.
Rina terus menarik rambut wanita yang duduk di atas katil yang disyaki sebagai perosak rumah tangganya.
Bagaimanapun, suaminya bertindak menghalang dengan menariknya ke penjuru rumah berkenaan.

Menurut kakaknya, Gita mereka baru sahaja mendirikan rumah tangga selama lima bulan.
Netizen mula membanjiri ruangan komen.
“Kenapa tak bawa cili saja kak, baling dekat mereka,” tulis seorang netizen. – Agensi


Hukuman berat menanti pengeluar sijil vaksinasi palsu
Oleh HARRITH HISHAM

11 Januari 2022, 7:39 pm
KUALA LUMPUR – Kerajaan akan memastikan mana-mana pengamal perubatan serta individu yang dikesan mengeluarkan sijil vaksinasi palsu dikenakan hukuman yang berat.
Menteri Kanan Pertahanan, Datuk Seri Hishammuddin Hussein berkata, kesalahan yang dilakukan oleh doktor dan pengamal perubatan terbabit adalah satu perbuatan yang tidak bertanggungjawab terhadap negara.
“Saya melihat kejadian ini secara serius kerana tiada maknanya kerajaan berhempas-pulas mewujudkan prosedur operasi standard (SOP) berkaitan pandemik COVID-19 sedangkan mereka sendiri melanggarnya.
“Perkara ini sebenarnya amat susah untuk saya terima kerana ianya berkaitan dengan keselamatan dan kesihatan rakyat di negara kita sendiri,” katanya pada sidang akhbar khas sempena Mesyuarat Kuartet Menteri Covid-19 di Wisma Pertahanan, dekat sini hari ini.
Jelasnya lagi, tindakan mereka ini bukan sahaja menjejaskan keselamatan dan kesihatan rakyat negara ini malah turut menjejaskan usaha pembukaan sempadan secara aman. -K!ONLINE


Sembilan kes keracunan makanan dikesan di PPS
Oleh SITI A'ISYAH SUKAIMI

11 Januari 2022, 8:36 pm
PUTRAJAYA – Kementerian Kesihatan (KKM) memaklumkan berlaku satu kejadian wabak keracunan makanan di Pusat Pemindahan Sementara (PPS) Sekolah Kebangsaan (SK) Pengkalan Besar Tangkak, Johor melibatkan sembilan pesakit terdiri daripada empat mangsa banjir dan lima petugas.
Ketua Pengarah Kesihatan, Tan Sri Dr. Noor Hisham Abdullah berkata, Pejabat Kesihatan Daerah (PKD) Tangkak telah menerima notifikasi pada kelmarin dan kes disiasat pada hari yang sama.
“Kes berusia dalam lingkungan tiga hingga 14 tahun. Tiga daripada empat kes tersebut tinggal di ruang yang sama di PPS manakala kesemua kes mempunyai gejala muntah, cirit birit dan sakit perut.
“Dua kes dimasukkan ke wad di Hospital Tangkak, Johor pada kelmarin dan telah ‘discaj’ semalam. Dua kes lagi diberi rawatan pesakit luar,” katanya dalam satu kenyataan di sini hari ini.
Beliau berkata, hasil daripada siasatan awal menunjukkan rating premis dan pengendalian makanan di PPS adalah baik iaitu 92 peratus.
“Pencemaran bukan disebabkan oleh penyediaan makanan di PPS, sebaliknya berpunca daripada hygiene pesakit sendiri dan makanan yang dibiar lama oleh pesakit. Sehubungan itu, satu sampel makanan telah diambil bagi analisis lanjut.

“Tindakan telah diambil dengan memberi pendidikan kesihatan kepada pengendali makanan dan semua penghuni di PPS agar sentiasa menjaga kebersihan. Aktiviti kawalan dan pencegahan telah dijalankan oleh pihak PKD,” katanya. -K!ONLINE


Jangkitan Covid-19 melebihi kes sembuh
Oleh SITI A'ISYAH SUKAIMI

11 Januari 2022, 8:17 pm
PUTRAJAYA – Sebanyak 2,977 kes sembuh dilaporkan hari ini, menjadikan jumlah kumulatif kes sembuh daripada Covid-19 sebanyak 2,720,399 kes.
Ketua Pengarah Kesihatan, Tan Sri Dr. Noor Hisham Abdullah berkata, jangkitan harian pula mencatatkan 3,175 kes termasuk 272 kes import, dengan jumlah keseluruhan kes positif Covid-19 sebanyak 2,792,035 kes.
“Daripada jumlah kes hari ini, 60 kes (1.9 peratus) adalah kategori tiga, empat dan lima serta 3,115 kes (98.1 peratus) kategori satu dan dua.
“Terdapat sembilan kluster baharu dikenal pasti hari ini dengan jumlah kluster tamat sebanyak 5,998 kluster serta 178 kluster aktif dilaporkan,” katanya dalam satu kenyataan di sini hari ini.
Ujarnya lagi, sebanyak 229 kes sedang dirawat di Unit Rawatan Rapi dan 99 kes memerlukan bantuan pernafasan. – K!ONLINE


Senarai negara VTL akan diperluas
Oleh HARRITH HISHAM

11 Januari 2022, 8:24 pm
KUALA LUMPUR – Wisma Putra dan Kementerian Pengangkutan akan memperluaskan senarai negara-negara dalam Laluan Perjalanan Vaksinasi (VTL) termasuk Indonesia dan Thailand.
Menteri Kanan Pertahanan, Datuk Seri Hishammudin Tun Hussein berkata, beberapa inisiatif telah dimulakan dengan negara-negara terlibat termasuk mengadakan perbincangan.
“Bagaimanapun, keputusan membuka sempadan tidak hanya bergantung kepada situasi pandemik di negara kita semata-mata, sebaliknya ia bergantung kepada hubungan kita dengan negara destinasi.
“Ini kerana ia merupakan cara terbaik buat masa ini iaitu menggunakan VTL. Setakat ini kita dah mula berbincang dengan Indonesia dan Thailand,” katanya pada sidang akhbar selepas mempengerusikan mesyuarat ke-11 Menteri Kuartet Covid-19, di Wisma Putra hari ini.
Jelasnya lagi, Malaysia tetap akan menggunakan pendekatan membuka pintu sempadan secara berperingkat bagi mengelak peningkatan kes Covid-19. -K!ONLINE


Setiausaha Akhbar MB Pahang meninggal dunia
Oleh ABDUL RASHID ABDUL RAHMAN

11 Januari 2022, 9:26 pm
KUANTAN – Setiausaha Akhbar kepada Menteri Besar (MB) Pahang, Datuk Abdul Wahab Mohamad Ali meninggal dunia pada pukul 5.42 petang tadi.
Allahyarham yang berumur 61 tahun meninggal dunia ketika menerima rawatan dipercayai akibat kanser darah di Hospital Tengku Ampuan Afzan (HTAA) Kuantan.
Jenazah akan disembahyangkan di Masjid Indera Mahkota 5 di sini dan dikebumikan di Tanah Perkuburan Islam Bukit Ubi, malam ini.
Allahyarham pernah berkhidmat kepada tiga menteri besar iaitu Tun Mohd. Khalil Yaakob, Datuk Seri Adnan Yaakob dan terakhir, Datuk Seri Wan Rosdy Wan Ismail.
Dalam pada itu, Wan Rosdy berkata, allahyarham adalah seorang insan yang komited serta amanah dalam menjalankan tugas dan jasa beliau akan dikenang selamanya.
“Beliau adalah figura penting dalam membantu saya menjalankan tanggungjawab sebagai Menteri Besar Pahang.

“Semoga Allah mengampuni segala dosanya, menaikkan darjatnya, dan menempatkannya bersama orang-orang yang soleh,” ujarnya. -K! ONLINE


Pemilik syarikat kontraktor kemuka butiran palsu diberkas
Oleh MOHD YUNUS YAKKUB

11 Januari 2022, 8:13 pm
SHAH ALAM – Seorang pemilik syarikat kontraktor ditahan hari ini selepas disyaki mengemukakan invois mengandungi butiran palsu bernilai RM4,000 bagi kerja-kerja di sebuah universiti awam.
Penahanan lelaki berusia 48 tahun itu dilakukan kira-kira pukul 3.30 petang ketika hadir memberikan keterangan di Pejabat Suruhanjaya Pencegahan Rasuah Malaysia (SPRM) Selangor, dekat sini.
Menurut sumber, suspek dipercayai telah mengemukakan invois mengandungi butiran palsu bernilai RM4,000 kepada sebuah universiti awam pada 2018.
“Ini bagi kerja-kerja pemasangan, membuka dan membersihkan penyaman udara sedangkan perkhidmatan tersebut tidak dilaksanakan,” katanya di sini hari ini.
Sementara itu, Pengarah SPRM Selangor, Datuk Alias Salim ketika dihubungi mengesahkan penahanan tersebut dan kes disiasat mengikut Seksyen 18 Akta SPRM 2009.
“Permohonan reman suspek akan dilakukan di Mahkamah Majistret Shah Alam, esok,” jelasnya. -K!ONLINE


Mafia kecundang kerana Google Maps
Oleh KOSMO!

11 Januari 2022, 8:00 pm
MADRID, SEPANYOL – Seorang anggota kumpulan penjenayah mafia yang sudah 20 tahun melarikan diri daripada polis berjaya diberkas  selepas aplikasi Google Maps merakam gambarnya di sebuah pekan di Madrid, Sepanyol.
Menurut laman berita Oddity Central, Gioacchino Gammino yang merupakan anggota mafia Itali itu melarikan diri daripada hukuman penjara seumur hidup kerana melakukan jenayah pembunuhan  sekitar tahun 2003.
Waran tangkap Kesatuan Eropah telah dikeluarkan atas nama lelaki itu,  namun pihak berkuasa gagal mengesannya sejak 20 tahun lalu.
“Imej Google Maps membantu kami mengesahkan kes siasatan yang sudah dijalankan selama bertahun-tahun ke atas Gammino,” kata Timbalan Pengarah Unit Polis Anti Mafia Itali (DIA), Nicola Altiero.
Apabila Gammino ditangkap pada 17 Disember tahun lalu, perkara pertama yang ditanya lelaki itu adalah bagaimana pihak berkuasa berjaya mengesannya.
“Bagaimana anda berjaya menemui saya sedangkan sudah 10 tahun saya tidak menghubungi keluarga sendiri,” ujarnya kehairanan.

Kelibat Gammino yang menyamar sebagai cef di Restoran La Cocina de Manu  dicam menerusi parut pada  bahagian kiri dagunya. – Agensi


Banjir: Lapan kes penyakit berjangkit di PPS
Oleh SITI A'ISYAH SUKAIMI

11 Januari 2022, 8:42 pm
PUTRAJAYA – Sebanyak lapan kes penyakit berjangkit dikesan dalam kalangan mangsa banjir hari ini, dengan jumlah kumulatif sebanyak 2,442 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada lapan kes tersebut, sebanyak empat kes jangkitan saluran pernafasan akut, dua kes penyakit kulit dan dua kes acute gastroenteritis.
“Dalam masa sama, jumlah keseluruhan kes positif Covid-19 dalam kalangan mangsa banjir kekal 470 kes susulan tiada kes baharu hari ini serta tiada kes baharu dicatatkan di Pusat Perpindahan Sementara (PPS) dan jumlah itu kekal 15 kes.
“Selain itu, tiada pertambahan kluster baharu di PPS sekali gus kekal dengan satu kluster,” katanya dalam satu kenyataan di sini hari ini.
Tambah beliau, sebanyak 38 PPS masih beroperasi di Johor (34), Pahang (1) dan Melaka (3) dengan angka keseluruhan mangsa terjejas banjir seramai 2,287 orang. -K!ONLINE


Hujan lebat, ribut petir di Sarawak malam ini
Oleh ALWANI ZAFIRAH

11 Januari 2022, 8:29 pm
PETALING JAYA – Amaran ribut petir dan hujan lebat dikeluarkan bagi negeri Sarawak malam ini.
Jabatan Meteorologi (MetMalaysia) menerusi satu kenyataan di laman Facebooknya berkata, cuaca buruk itu melibatkan kawasan Kapit (Bukit Mabong dan Belaga).
Jelasnya, keadaan tersebut dijangka berterusan sehingga pukul 11 malam nanti.
Terbaharu, hujan lebat berterusan sejak pagi sehingga awal petang tadi menyebabkan berlakunya limpahan air hujan dari kawasan bukit menuju ke Kampung Sejingkat di Kuching.
Sementara itu, Jabatan Bomba dan Penyelamat Malaysia (JBPM) Negeri Sarawak memaklumkan, beberapa anggota dan pegawai telah ditugaskan memantau keadaan di sekitar kampung tersebut sebagai langkah persediaan menghadapi risiko yang lebih teruk.
“Keadaan yang berlaku telah menyebabkan beberapa buah rumah di Kampung Sejingkat dimasuki air.

“Walaubagaimanapun, tiada mangsa yang dilaporkan terjejas dan dipindahkan,” katanya. – K! ONLINE


Penyanyi wanita diserang strok selepas membuat regangan
Oleh KOSMO!

11 Januari 2022, 9:00 pm
LONDON – Seorang penyanyi wanita di Britain dilaporkan mengalami strok selepas meregangkan lehernya, lapor akhbar Daily Star semalam.
Helen Ferrell, 32, mengalami ‘sakit yang amat teruk’ di belakang kepala selepas menggerakkan kepalanya dari satu sisi ke sisi lain, lapor laman berita Manchester Evening News.
Tanpa memikirkan apa-apa, Ferrell tidur seketika dan didapati hilang keupayaan untuk bercakap atau berjalan setelah dia sedar.
Penyanyi professional wanita itu ternyata diserang angin ahmar selepas pembuluh darahnya terkoyak.
“Saya rasa diserang strok selepas dikejutkan pasangan saya sehari selepas melakukan regangan. Sebaik sahaja bangun, saya mula rasa sakit di telinga, mengeluarkan bunyi yang kuat seperti berdengung.
“Doktor beritahu saya mengalami strok selepas pembuluh darah utama terkoyak ketika meregangkan leher. Ketika berada di wad, saya cuba menyanyi dan sedar tidak mampu mengawal pita suara,’’ jelas Ferrell.

Aktiviti regangan yang dilakukan telah disyorkan oleh pakar kiropraktiknya selepas dia mengalami ketidakselesaan pada bahagian leher sebelum ini.
Ferrell dikejarkan ke unit kecemasan setelah tersedar dari tidur dan lengan kanannya bergoyang tanpa kawalan dengan ‘sakit teruk selama kira-kira tiga jam’.
Ferrell menjalani terapi dan kini boleh berjalan semula. Rawatan dijalankan memakan perbelanjaan sebanyak £7,000 (RM39,913)..
Bagaimanapun, penyanyi itu tidak tahu bila dia boleh bernyanyi semula. – Agensi


2021 antara tahun paling panas di dunia
Oleh KOSMO!

11 Januari 2022, 7:00 pm
BRUSSELS, Belgium  – Perkhidmatan pemantauan iklim Kesatuan Eropah (EU) mendedahkan bahawa suhu global paling panas direkodkan sejak tujuh tahun lalu, lapor laman berita Wion News kelmarin.
Keadaan iklim melampau telah menjadi fenomena biasa disebabkan  pemanasan global dengan  lonjakan besar kepekatan gas metana dikesan dalam  atmosfera.
Perkhidmatan Perubahan Iklim  Copernicus (C3S)   dalam penilaian terbarunya menyatakan, 2021 adalah tahun kelima paling panas dalam rekod global dan lebih panas berbanding tahun 2015 dan 2018.
Situasi  itu membawa kepada kebakaran hutan paling buruk di Australia dan Siberia, gelombang haba ‘sekali dalam 1000 tahun’ di rantau Amerika Utara dan banjir besar yang melanda Asia, Afrika, Amerika Syarikat (AS) dan Eropah.
“2021 merupakan satu lagi tahun yang menyaksikan suhu ekstrem dengan musim panas paling panas melanda Eropah, gelombang haba di Mediterranean serta  suhu tinggi yang belum pernah berlaku sebelum ini di rantau Amerika Utara,” kata Pengarah C3S, Carlo Buontempo.
“Situasi ini menjadi peringatan  jelas tentang keperluan untuk mengubah cara kita,  mengambil langkah tegas dan berkesan ke arah masyarakat yang mapan dan berusaha mengurangkan pelepasan karbon,” jelasnya.

Menurutnya, gas metana telah meningkat ‘sangat ketara’ dan menyumbang kepada  pemanasan global sama seperti karbon dioksida.  – Agensi


PBAKL 2022 dianjak bulan Jun
Oleh NUR HUDA MUSA

11 Januari 2022, 6:54 pm
PETALING JAYA – Pesta Buku Antarabangsa Kuala Lumpur (PBAKL) 2022 yang dijadualkan berlangsung mulai 7 Februari, akan dianjak kepada 3 hingga 12 Jun ini.
Urusetia Tetap Majlis Buku Kebangsaan Malaysia (MBKM), Mohd. Khair Ngadiron berkata, anjakan tarikh itu dibuat disebabkan lokasi PBAKL berlangsung iaitu di World Trade Centre Kuala Lumpur (WTCKL) akan dijadikan Pusat Pemberian Vaksin (PPV) Mega.
“MBKM melalui mesyuarat Jawatankuasa Pesta Buku Antarabangsa Kuala Lumpur dan Tugas-Tugas Khas telah sebulat suara memutuskan tarikh PBAKL bagi tahun 2022 dipinda.
“Anjakan tarikh ini adalah disebabkan oleh penggunaan lokasi PBAKL iaitu WTCKL oleh Kementerian Kesihatan (KKM) sebagai PPV Mega (Dos Penggalak) bermula pada 15 Januari hingga 15 Mac 2022,” katanya dalam satu kenyataan di sini hari ini. – K! ONLINE


KPLB terima 300 permohonan baiki, bina rumah pasca banjir
Oleh KOSMO!

11 Januari 2022, 7:11 pm
PETALING JAYA – Kementerian Pembangunan Luar Bandar (KPLB) telah menerima lebih 300 permohonan dan semakan kelayakan untuk pembaikan dan bina baharu rumah pasca banjir di bawah Inisiatif Rumah
Kasih Keluarga Malaysia di Pusat Sehenti Tabika Kemas, Bukit Changgang, Selangor.
Pusat sehenti yang dibuka tiga hari bermula hari ini bertujuan untuk menyediakan saluran bagi memudah cara mangsa banjir mendaftar kelayakan melalui borang yang disediakan sebelum diserahkan kepada Pusat Kawalan Operasi Bencana (PKOB) Daerah untuk diperaku Unit Penyelarasan Pelaksanaan, Jabatan Perdana Menteri (ICU, JPM).
Ketua Setiausaha KPLB, Datuk Ramlan Harun berkata, pihaknya mengambil inisiatif ini untuk membantu melicin dan mempercepatkan proses pendaftaran dalam menyegerakan bantuan kepada mangsa banjir
yang layak.

“Sebanyak RM50 juta di bawah Inisiatif Rumah Kasih Keluarga Malaysia diperuntukkan dengan kadar bantuan RM15,000 untuk kerja-kerja pembaikan rumah, RM56,000 untuk membina rumah baharu di Semenanjung dan RM68,000 untuk membina rumah baharu di Sabah dan Sarawak.
“KPLB juga telah memulakan kerja-kerja pembaikan pada Sabtu lalu dengan membabitkan sembilan buah rumah mangsa banjir di Kuala Klawang, Chennah dan Jelebu, Negeri Sembilan,” katanya dalam kenyataan.
Ramlan menjelaskan, kerja-kerja pembaikan empat buah rumah telah dilaksanakan di  Mentakab dan Temerloh, Pahang.

Tambah beliau, sehingga kini,  pihaknya telah menerima permohonan untuk membaikpulih sebanyak 1,879 unit rumah di kawasan banjir seluruh negara manakala  pembinaan rumah baharu adalah sebanyak 165 unit.


Dua beradik jadikan rumah sebagai stor simpan dadah terbongkar
Oleh FARAHWAHIDA AHMAD

11 Januari 2022, 6:42 pm
TANGKAK – Polis berjaya menahan dua beradik yang dipercayai aktif mengedar dadah bersama bahan terlarang itu yang dianggarkan bernilai RM138,607 di sebuah rumah di Sungai Mati, di sini Sabtu lalu.
Ketua Polis Daerah Tangkak, Superintendan Mohd. Fadhil Minhat berkata, dalam serbuan antara pukul 2.30 petang hingga 3.25 petang itu, kedua-duanya yang berusia 40 dan 42 tahun ditahan bersama dadah seberat 4.73 kilogram (kg) yang dianggarkan bernilai RM138,607.
“Hasil saringan ujian air kencing turut mendapati abangnya positif dadah jenis methamphetamine.
“Kedua-duanya menjadikan rumah yang didiami sebagai stor penyimpanan dan pembungkusan dadah. Kesemua dadah yang dirampas dipercayai diedar untuk pasaran tempatan,” katanya pada sidang akhbar di Ibu Pejabat Polis Daerah (IPD) Tangkak, di sini hari ini.
Beliau berkata, kedua-dua lelaki tempatan itu berstatus duda dan mempunyai rekod lampau dadah serta disyaki aktif melakukan jenayah itu sejak November tahun lalu.
Katanya, dadah yang dirampas jenis heroin dan syabu itu disyaki boleh menampung atau digunakan oleh seramai 8,543 orang penagih.

Katanya, dua beradik itu direman tujuh hari hingga 15 Januari ini dan kes disiasat mengikut Seksyen 39B Akta Dadah Berbahaya 1952. -K! ONLINE


Pandang berat aduan hakim syarie berceramah
Oleh SITI A'ISYAH SUKAIMI

11 Januari 2022, 7:05 pm
PUTRAJAYA – Jabatan Kehakiman Syariah Malaysia (JKSM) akan mengambil tindakan sewajarnya berhubung aduan dan petisyen bantahan dibuat oleh pihak tertentu yang tidak bersetuju hakim-hakim syarie menyampaikan ceramah, soal jawab atau pengajaran perundangan secara terbuka.
Menteri di Jabatan Perdana Menteri (Hal Ehwal Agama), Idris Ahmad berkata, justeru sebarang penjelasan dan penerangan berkenaan undang-undang yang dibuat menerusi khalayak umum hanya akan melibatkan pakar perundangan.
“JKSM akan mengambil tanggungjawab atas teguran itu dan akan perbaiki. Apabila timbul bab soal polemik macam ini, kita rasa kita boleh ambil sikap terkeluar daripada polemik tersebut supaya nanti matlamat kita baik.
“Nanti tiba-tiba tak capai matlamat, bergaduh (hal) boleh dan tak boleh sebagainya. Atas asas itulah, JKSM pun akan pertimbangkan,” katanya ketika ditemui pada majlis serahan sumbangan mangsa banjir dalam kalangan pegawai dan kakitangan Jabatan Perdana Menteri Hal Ehwal Agama di sini hari ini.
Terdahulu, Persatuan Peguam Syarie Malaysia (PGSM) membuat petisyen dalam talian iaitu bantahan terhadap hakim-hakim syarie menyampaikan ceramah, soal jawab atau pengajaran perundangan syariah di televisyen, radio atau media sosial.
Bantahan tersebut selepas saluran televisyen tempatan memperkenalkan program bual bicara berhubung perundangan syariah yang menampilkan panel jemputan dalam kalangan hakim syarie. – K! ONLINE


Empat peniaga ayam dikompaun, ditarik lesen perniagaan
Oleh NOR AZIAH MAT NOH

11 Januari 2022, 7:27 pm
KUALA LUMPUR – Empat peniaga dikenakan kompaun serta lesen perniagaan ditarik kerana menjalankan aktiviti penyembelihan ayam dalam premis di Pasar Harian Taman Desa Jaya, Kepong pada Khamis lalu.
Timbalan Pengarah Jabatan Korporat Majlis Perbandaran Selayang (MPS), Ahmad Fauzi Ishak berkata, kesemua peniaga itu menjalankan aktiviti penyembelihan ayam di premis sehingga menyebabkan bau busuk di kawasan tersebut.
“Peniaga terbabit akan membuang sisa-sisa seperti bulu, darah dan organ ayam di dalam longkang bahagian belakang premis sehingga menyebabkan bau busuk dan kotor.
“Tindakan itu juga melanggar syarat lesen yang mana peniaga dibenarkan menjual ayam yang telah siap diproses sahaja,” katanya dalam satu kenyataan hari ini.
Jelasnya, kesemua lesen peniaga telah ditarik selain dikenakan kompaun berjumlah RM500 dibawah Seksyen 19 1(d) Akta UUK Establisymen Pelesenan Makanan MPS 2007.
Dalam pada itu, Fauzi juga berkata MPS sedang giat mengesan seorang individu yang melakukan pembuangan sampah haram dan pembakaran terbuka di Taman Raintree, Batu Caves.

“Hasil rakaman televisyen litar tertutup (CCTV) kelmarin menunjukkan seorang individu membuang sampah haram dan juga melakukan pembakaran terbuka hingga menjejaskan alam sekitar.
“MPS akan mencari individu terbabit dan akan dikenakan kompaun sebanyak RM1,000 di bawah Akta UUK Pemungutan, Pembuangan dan Pelupusan Sampah Sarap MPS 2007,” tegasnya. – K! ONLINE


Kerajaan tidak bercadang laksana PKP besar-besaran
Oleh HARRITH HISHAM

11 Januari 2022, 7:35 pm
KUALA LUMPUR – Kerajaan tidak bercadang untuk melaksanakan Perintah Kawalan Pergerakan (PKP) secara besar-besaran seperti sebelum ini.
Menteri Kanan Pertahanan, Datuk Seri Hishamuddin Tun Hussein menjelaskan, kerajaan tidak menolak untuk mengambil langkah lebih ketat ekoran penularan varian Omicron yang dilaporkan baru-baru ini.
“Mengambil kira pembetangan Menteri Kesihatan, Khairy Jamaluddin, setakat ini 245 kes varian Omicron telah disahkan dan sebahagian besar berpunca daripada kepulangan pengembara dari luar negara.
“Kerajaan tidak menolak untuk mengambil langkah lebih ketat termasuk menyekat pergerakan keluar dan masuk jika negara berkenaan didapati berisiko tinggi,” katanya pada sidang akhbar khas sempena Mesyuarat Kuartet Menteri Covid-19 di Wisma Pertahanan, hari ini.
Menurut beliau, keputusan untuk tidak melaksanakan PKP merupakan inisiatif dan usaha bersiap sedia untuk memasuki transisi ke fasa endemik.
Bagaimanapun, pengumuman peralihan kepada fasa itu terpaksa ditangguhkan berikutan kerajaan sedang memantau penularan varian Omicron serta situasi banjir yang menjejaskan beberapa buah negeri baru-baru ini. -K!ONLINE


Jadi ‘jenazah’ selepas ditangkap curi tabung masjid
Oleh KOSMO!

11 Januari 2022, 6:47 pm
PETALING JAYA – Seorang remaja terpaksa menjadi ‘jenazah’ buat sementara waktu selepas ditangkap kerana mencuri tabung di sebuah masjid.
Menerusi perkongsian di laman sosial remaja terbabit telah dimandikan seperti seorang jenazah sebagai hukuman kerana mencuri di masjid berkenaan.
Tindakan tersebut dilakukan oleh ahli jawatankuasa (AJK) masjid sambil diawasi oleh beberapa orang penduduk kampung.
Menarikya, suspek turut dilumurkan kapur barus sama seperti memandikan jenazah meskipun dia masih lengkap berpakaian.
Bagaimanapun, tidak dapat dipastikan kejadian itu berlaku di mana dan bila tarikh klip video itu dirakam.
Namun, rata-rata netizen menyokong tindakan yang telah diambil AJK masjid dan penduduk kampung sebagai pengajaran kepada remaja terbabit.

“Bagus tindakan ini, biar dia (pelaku) berakal sikit selepas ini, moga insaf,” tulis Harun Salleh.
“Tanam satu malam kat lubang kubur lagi baik rasanya,” ujar Abdul Latif pula.
Bagaimanapun, ada juga netizen mengecam perbuatan itu kerana mendakwa pihak AJK masjid dan penduduk kampung telah mengambil tindakan sendiri serta telah membelakangi undang-undang.
“Mengapa ya ambil tindakan undang-undang mengikut selera sendiri. Jika dibenarkan maka tiada guna pihak penguatkuasa undang-undang,” soal Menji Juel. -K! ONLINE


Polis siasat himpunan AMK serah memorandum
Oleh SUBKHI SUDARJI

11 Januari 2022, 7:17 pm
PUTRAJAYA – Penganjur dan peserta perhimpunan Angkatan Muda Keadilan (AMK) bagi menyerahkan memorandum bantahan kepada Suruhanjaya Pencegahan Rasuah Malaysia (SPRM) semalam telah dipanggil memberikan keterangan kepada pihak polis, hari ini.
Ketua Polis Daerah Putrajaya, Asisten Komisioner A. Asmadi Abdul Aziz berkata, kes itu disiasat mengikut Peraturan 9 dan Peraturan 10 Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) (Pelan Pemulihan Negara) 2021(P.U.(A) 293.
Menurutnya, kumpulan AMK itu disertai antara 20 hingga 30 peserta dan telah dipanggil memberikan keterangan secara berperingkat bagi membantu siasatan yang sedang berjalan.
“Polis sudah mengambil keterangan pihak penganjur dan peserta yang terbabit bermula semalam dan akan diadakan secara berperingkat.
“Kita akan memanggil individu terbabit bagi melengkapkan kertas siasatan dan berharap mereka memberikan kerjasama bagi membantu siasatan,” katanya ketika dihubungi hari ini.
Semalam, sekumpulan ahli AMK yang diketui Akmal Nasrullah Mohd. Nasir dan Ahli Parlimen Batu, P. Prabakaran telah menghantar memorandum berupa plakad dengan tertera ayat Undur Azam Baki kepada SPRM.

Mereka melakukannya secara berkonvoi menggunakan kereta bermula dari Dataran Putrajaya ke pejabat SPRM di sini. – K! ONLINE


Banjir: Mangsa di Johor hanya tinggal 2,154
Oleh MOHAMAD FAIZAL HASHIM

11 Januari 2022, 6:31 pm
JOHOR BAHRU – Situasi banjir di negeri ini menunjukkan perubahan positif apabila jumlah mangsa banjir mencatatkan penurunan kepada 2,154 mangsa di empat daerah setakat pukul 4 petang ini.
Pengerusi Jawatankuasa Kesihatan dan Alam Sekitar negeri, R. Vidyananthan berkata, jumlah itu melibatkan 625 keluarga yang masih ditempatkan di 35 pusat pemindahan sementara (PPS).
Katanya, angka itu mencatatkan penurunan berbanding 2,298 mangsa daripada 660 keluarga yang ditempatkan di 35 PPS, pada tengah malam tadi.
“Daerah Muar yang terjejas teruk ketika ini menunjukkan perkembangan positif apabila jumlah mangsa banjir berkurangan daripada 873 mangsa (253 keluarga) kepada 772 mangsa (229 keluarga).
“Sebuah PPS yang menempatkan 24 mangsa daripada tujuh keluarga di Kompleks MSN Pagoh ditutup pada pukul 11 pagi setelah keadaan bertambah baik,” katanya dalam kenyataan hari ini.
Vidyananthan memberitahu, daerah Tangkak turut mencatatkan penyusutan sedikit iaitu seramai 555 mangsa daripada 175 keluarga setakat ini berbanding 610 mangsa daripada 190 keluarga, pada tengah malam tadi. -K! ONLINE


[VIDEO] Ellie Suriaty suntik vaksin, demi taat perintah suami
Oleh MOHD. HAIKAL ISA

11 Januari 2022, 6:16 pm
PETALING JAYA – Demi patuh kepada suami, pelakon Ellie Suriaty memaklumkan dirinya sudah lengkap menerima vaksin Covid-19.
Ellie atau nama sebenarnya, Ellie Suriaty Omar berkata, dia sudah lengkap divaksin sekitar hujung November dan apa yang dilakukan itu demi suami tersayang, Azri Iskandar.
“Saya ambil Sinovac sebab Khairy Jamaluddin kan ambil Sinovac. Kita ikut Menteri Kesihatan lah.
“Dos pertama pada lewat Oktober dan kemudian, dos kedua (November). Saya dapat tawaran bekerja di Sarawak sebab itu juga.
“Orang yang dah vaksin ke atau antivaksin, tiada siapa nak dijangkiti Covid-19. Jadi, masing-masing pun dia ada dia punya cara-cara pencegahan. Begitu juga saya semasa belum divaksin. Saya tak pernah kena Covid sebab saya buat langkah pencegahan,” katanya ketika ditemui Kosmo! Online sebentar tadi.
Ellie ditemui usai sidang media pelancaran filem terbaharu arahan Osman Ali, Telaga Suriram di The Majapahit Restaurant, Mont Kiara, Damansara.

Ellie, 52, memberitahu, dia tergerak untuk mendapatkan vaksin Covid-19 disebabkan tidak mahu ingkar dengan suaminya.
“Saya ambil vaksin sebab Azri Iskandar. Dia dah bagi saya masa hampir dua tahun untuk meluahkan apa yang patut diluahkan (tentang vaksin Covid-19).
“Azri cakap pada saya dia dah beri saya dua tahun dan sudah sampai waktunya untuk saya ‘to call it quits’ (berhenti).
“Azri suami saya dan selagi dia masih lagi suami dan dia dah bagi saya tempoh (buat pertimbangan vaksin). Dia respek saya punya pendirian.
“Dah sampai masa saya kena ikut cakap suami. Sejujurnya, memang berperanglah sekejap dalam diri cakap ‘taknak vaksin’ tapi dia suami saya dan saya sangat menghormatinya.
“Apapun yang berlaku kepada diri saya dan anak-anak, dia yang kena tanggunglah,” ujarnya.
Dalam pada itu, Ellie menafikan sekeras-kerasnya dirinya adalah seorang antivaksin seperti disifatkan segelintir pihak sebelum ini.
“Kalau saya anti vaksin, dari dulu saya takkan cucuk apa-apa vaksin pun. Cuma, apa yang saya persoalkan tentang vaksin Covid-19 ini adalah tentang keberkesanannya kerana dibuat secara terburu-buru,” ujarnya.
Sebelum ini, Ellie merupakan antara selebriti tempatan yang lantang menolak suntikan vaksin termasuk untuk kedua-dua anak mereka yang berusia 17 dan 12 tahun atas faktor keselamatan dan kesihatan.
Pun begitu, dalam kelantangan menolak suntikan vaksin Covid-19, suami Ellie iaitu Azri akhirnya kecundang apabila dalam diam-diam selesai menerima dua dos suntikan vaksin demi tuntutan pekerjaan sekitar September.
Pasangan selebriti berkenaan turut mencetuskan kontroversi apabila membuat laporan polis pada 30 Ogos lalu untuk menolak suntikan vaksin bagi pelajar sekolah yang diwajibkan pihak kerajaan. – K! ONLINE


UiTM perkenal R2U bantu OKU, cedera belajar semula
Oleh ABDUL RAZAK IDRIS

11 Januari 2022, 5:09 pm
SHAH ALAM – Universiti Teknologi Mara (UiTM) mewujudkan program Return To University (R2U) bagi menggalakkan pelajar yang terdiri daripada orang kelainan upaya (OKU) dan cedera semasa masih belajar kembali menuntut ilmu di universiti tersebut.
Naib Canselor UiTM, Prof. Dr. Ts. Roziah Mohd. Janor berkata, program tersebut adalah adaptasi daripada pengalaman program Return To Work (RTW) yang telah dilaksanakan Pertubuhan Keselamatan Sosial (Perkeso) sejak tahun 2007.
Katanya, R2U adalah program seumpamanya dilaksanakan di institut pengajian tinggi di negara ini.
“Bagi menjayakan program R2U tersebut, pihak UiTM contohnya di cawangan Arau Perlis telah mewujudkan infrastruktur mesra OKU.
“Bagi infrastruktur di UiTM Shah Alam dan lain-lain cawangan, pihaknya akan memastikan segala kemudahan lebih kondusif untuk golongan OKU dan yang cedera,” katanya hari ini.
Terdahulu, beliau mewakili UiTM menandatangani memorandum persefahaman (MoU) bersama Timbalan Ketua Eksekutif Perkeso, John Riba Marin.

Sementara itu, John Riba memberitahu MoU mewujudkan situasi menang-menang antara kedua pihak dalam membangunkan projek berkaitan pengurusan hilang upaya yang komprehensif di Malaysia.
Jelas beliau, RTW dilaksanakan sebelum ini telah menawarkan pensijilan ‘Certified Disability Management Professional’ (CDMP) dari The National Institute of Disability Management and Research (NIDMAR) Canada. -K!ONLINE


Banjir: KPLB terima 300 permohonan pembaikan, bina baharu rumah
Oleh SUBKHI SUDARJI

11 Januari 2022, 5:54 pm
PUTRAJAYA – Kementerian Pembangunan Luar Bandar (KPLB) menerima lebih 300 permohonan dan semakan kelayakan untuk pembaikan dan bina baharu rumah pasca banjir di bawah Inisiatif Rumah Kasih Keluarga Malaysia.
Permohonan tersebut diterima KPLB di Pusat Sehenti Tabika Kemas, Bukit Changgang, Kuala Langat, Selangor.
Ketua Setiausaha KPLB, Datuk Ramlan Harun berkata, Pusat Sehenti itu dibuka tiga hari bermula hari ini bagi menyediakan saluran yang memudah cara mangsa banjir mendaftar kelayakan melalui borang yang disediakan.
Katanya, borang itu kemudiannya akan diserahkan kepada Pusat Kawalan Operasi Bencana, PKOB Daerah untuk diperakui Unit Penyelarasan Pelaksanaan, Jabatan Perdana Menteri (ICU JPM).
“KPLB mengambil inisiatif ini untuk membantu melicin dan mempercepatkan proses pendaftaran dalam menyegerakan bantuan kepada mangsa banjir yang layak.
“Kementerian memperuntukkan RM50 juta di bawah Inisiatif Rumah Kasih Keluarga Malaysia dengan kadar bantuan RM15,000 untuk kerja-kerja pembaikan rumah, RM56,000 untuk membina baharu di Semenanjung dan RM68,000 untuk bina baharu di Sabah dan Sarawak,” katanya dalam satu kenyataan hari ini.

Menurut beliau, KPLB juga telah memulakan kerja-kerja pembaikan Sabtu lalu membabitkan sembilan buah rumah mangsa banjir di Negeri Sembilan iaitu Kuala Klawang, Chennah dan Jelebu manakala empat di Pahang iaitu di Mentakab dan Temerloh.
Setakat ini, KPLB telah menerima jumlah 1,879 unit rumah untuk baik pulih di kawasan banjir seluruh negara manakala 165 adalah untuk bina baharu rumah,” ujarnya. – K! ONLINE


Banjir: Sektor pertanian di Johor rugi RM2.3 juta
Oleh KHAIRUL MOHD. ALI

11 Januari 2022, 5:29 pm
JOHOR BAHRU – Banjir yang melanda beberapa daerah di negeri ini sejak 31 Disember lalu telah menyebabkan kerugian melibatkan sektor pertanian sebanyak RM2.3 juta, setakat ini.
Pengerusi Jawatankuasa Pertanian, Industri Asas Tani dan Kemajuan Luar Bandar negeri, Datuk Samsolbari Jamali berkata, sejak negeri ini dilanda banjir, pihaknya telah menerima sebanyak 368 aduan daripada pemain sektor berkenaan yang terdiri daripada petani, pekebun dan penternak.
“Pihak paling terkesan adalah petani yang mana kerugian dialami mereka melebihi RM1.26 juta,” katanya ketika dihubungi pemberita, di sini hari ini.
Sejak Johor dilanda banjir, seramai lebih 5,000 mangsa daripada seluruh negeri terjejas sehingga terpaksa ditempatkan di pusat pemindahan sementara (PPS) yang dibuka.
Tambah Samsolbari, daerah paling teruk terjejas dalam termasuklah Tangkak, Muar dan Segamat yang merupakan penyumbang kepada sektor pertanian negeri.
Beliau bagaimanapun memaklumkan bencana banjir yang berlaku di negeri ini tidak menjejaskan pengeluaran makanan dalam sektor berkenaan.

“Walaupun banjir telah menyebabkannya kerugian dan kerosakan, ia tidak akan menjejaskan harga jualan produk terlibat kerana bekalan masih terkawal ekoran pengeluaran dari daerah-daerah lain,” katanya. -K! ONLINE


Bicara harta sepencarian balu Allahyarham Jamaludin Jarjis ditangguh
Oleh NUZULSHAM SHAMSUDDIN

11 Januari 2022, 5:22 pm
KUALA LUMPUR – Perbicaraan tuntutan harta sepencarian kira-kira RM1 bilion yang difailkan balu Allahyarham Tan Sri Dr. Jamaludin Jarjis, Puan Sri Dr. Kalsom Ismail terhadap empat anak dan ibu mertuanya yang sepatutnya bermula hari ini ditangguh ke 7 April depan.
Hakim Syarie Haznita Hamidon memutuskan demikian selepas pihak-pihak memaklumkan terdapat beberapa dokumen berkaitan tuntutan tersebut masih belum dapat diserahkan dan ada dokumen yang baharu diterima hari ini.
Peguam Syarie Nur Hidayah A. Bakar yang mewakili ibu Allahyarham Jamaludin, Aminah Abdullah, 88, selaku defendan ketika ditemui selepas prosiding berkata, pihak plaintif baharu memfailkan dan menyerahkan pernyataan saksi yang mana pihaknya perlu menelitinya terlebih dahulu sebelum perbicaraan bermula.
“Ekoran kelewatan pemfailan dan penyerahan pernyataan saksi itu, saya yang mewakili  Puan Aminah yang merupakan defendan kelima, memohon kos sebanyak RM100,000 yang perlu dibayar oleh plaintif berdasarkan beberapa faktor antaranya usia defendan kelima dan kegagalan pihak plaintif memfailkan pernyataan saksi tujuh hari sebelum perbicaraan bermula.
“Bagaimanapun, mahkamah menolak permohonan kos tersebut selepas pihak plaintif membantah kos itu,” katanya.
Terdahulu media yang membuat liputan hari pertama perbicaraan kes itu tidak dibenarkan memasuki mahkamah, namun hanya pihak-pihak terlibat dibenarkan masuk bagi mematuhi prosedur operasi standard (SOP) yang ditetapkan mahkamah ekoran Covid-19.

Sementara itu, peguam Datuk Sulaiman Abdullah yang mewakili Kalsom berkata, pihaknya memfailkan pernyataan saksi plaintif dan menyerahkannya kepada pihak defendan hari ini, namun pihaknya bersedia untuk meneruskan perbicaraan hari ini.
“Kes ini akan mengambil masa yang lama dan kami masih belum memutuskan berapa ramai saksi yang perlu dipanggil selain Kalsom,” katanya.
Kalsom selaku plaintif memfailkan tuntutan harta sepencarian pada Oktober 2018 dengan menamakan anaknya, Ikwan Hafiz, Nur Anis, Nurul Alyaa, Noor Adilla, dan Aminah sebagai defendan.
Antara tuntutan harta sepencarian itu antaranya hartanah di Malaysia dan luar negara serta beberapa saham dalam syarikat.
Pada 4 April 2015, Jamaludin, yang ketika itu berusia 64 tahun, bersama-sama lima lagi maut apabila helikopter yang mereka naiki dari Pekan, Pahang ke Kuala Lumpur terhempas di kawasan kebun getah di Kampung Sungai Pening, Semenyih pada pukul 4.55 petang.
Turut maut juruterbangnya, Kapten Clifford William Fournier; Ketua Setiausaha Sulit kepada bekas Perdana Menteri, Datuk Seri Najib Tun Razak, Datuk Seri Azlin Alias; ahli perniagaan, Datuk Tan Huat Seang; pengawal peribadi Jamaludin, Razakan Seran serta seorang wanita yang dikenali sebagai Aidana Baizieva. -K!ONLINE


Badut curi RM4 berdepan penjara 9 tahun
Oleh KOSMO!

11 Januari 2022, 6:00 pm
JAKARTA –  Seorang penghibur jalanan yang berpakaian seperti badut di Bali, Indonesia berdepan hukuman penjara sembilan tahun selepas mencuri wang 15,000 rupiah (RM4.40) daripada seorang penjual buah-buahan.
Menurut laporan portal berita Coconut, suspek lelaki berusia 25 tahun  dikenali sebagai FS itu terdesak mendapatkan wang untuk meninggalkan Pulau Bali dan pulang ke kampung halamannya di Jawa Timur.
“Dia berasakan pendapatannya sebagai penghibur jalanan semakin merudum sejak pandemik Covid-19 melanda pulau pelancongan ini.
“Suspek terdesak mencari wang untuk pulang ke Jawa hingga sanggup mencuri RM4.40 dan sebuah telefon jenama Nokia daripada seorang wanita yang merupakan penjual gerai buah-buahan,” Ketua Polis Jembrana, Dewa Gde Juliana.
Suspek didakwa melakukan kesalahan di bawah Kanun Jenayah (KUHP) yang membawa hukuman maksimum penjara 9 tahun. – Agensi


‘Kalau nak PKP cakap awal-awal’
Oleh KOSMO!

11 Januari 2022, 6:25 pm
PETALING JAYA – Melihat kepada keadaan semasa penularan varian baharu Covid-19 di negara ini, ramai rakyat risau sekiranya perintah kawalan pergerakan (PKP) dilaksanakan semula.
Rata-rata orang ramai beranggapan desas desus kemungkinan PKP bakal dilaksanakan kembali dilihat semakin menjadi kenyataan.
Ini berikutan hadirnya beberapa varian seperti Delta, Omicron dan paling terkini adalah varian Deltacron yang sudah berjaya dikesan.
Orang ramai risau keadaan ini semakin parah dan sambutan perayaan seperti Tahun Baru Cina serta Hari Raya Aidilfitri pada Mei nanti tidak akan disambut seperti tahun lalu.
Antara hantaran orang ramai di media sosial yang risau tentang desas desus pelaksanaan PKP.
Bukan itu sahaja, orang ramai juga risau jika PKP dilaksanakan kembali kerana pendidikan anak-anak masing-masing juga akan terjejas.
Bukan hanya terjejas, malah persediaan ibu bapa yang sudah membeli kelengkapan persekolahan anak-anak juga akan mengalami kerugian.

“Kalau nak buat PKP cakap awal-awal, jangan buat macam ni. Kesian rakyat, persiapan buka sekolah anak bukan beli dengan air mata,” jelas Fadilah Yaacob.
“Bau-bau PKP macam makin dekat, sedih macam ni seperti tiada cara lain nak banteras Covid-19. Dah ada varian lain pula.
“Bayar yuran sekolah anak bukan murah tambah lagi yang tabika. Jadi seperti tahu lepas semuanya tak dapat apa,” jelas Siti Malisa Samsudin. – K! ONLINE.


Joo Ven jumpa juara dunia di Terbuka India
Oleh MUHAMMAD ZUHAILY BADLISHAH

11 Januari 2022, 6:21 pm
PETALING JAYA – Pemain perseorangan profesional lelaki negara, Soong Joo Ven bermula langkah kanan pada Terbuka India apabila berjaya melangkah ke pusingan kedua esok.
Joo Ven mara selepas menewaskan wakil tuan rumah, Chirag Sen dengan keputusan straight-set 21-8, 21-7 pada pusingan pertama yang berlangsung di Stadium Tertutup Indra Ghani di New Delhi hari ini.
“Saya sangat gembira dengan prestasi dalam perlawanan hari ini kerana semuanya berjalan dalam keadaan bagus.
“Saya harap dapat meneruskan momentum ini untuk perlawanan seterusnya,” kata Joo Ven ketika dihubungi Kosmo! hari ini.
Tugas lebih mencabar menanti pemain di ranking ke-70 dunia itu apabila bertemu juara dunia, Loh Kean Yew dari Singapura pada pusingan kedua esok.
Kean Yew mara selepas terpaksa mengambil masa selama 50 minit untuk menundukkan pemain Kanada, Xiaodong Sheng 16-21, 21-4, 21-13.

Bagaimanapun, nasib malang menimpa seorang lagi pemain perseorangan negara, Cheam June Wei yang terkandas di pusingan pertama apabila tewas kepada wakil Rusia, Sergey Sirant 22-20, 21-18. – K! ONLINE


Mutawwif bawa jemaah tak vaksin diselar
Oleh SITI A'ISYAH SUKAIMI

11 Januari 2022, 5:06 pm
PUTRAJAYA – “Tak patut berlaku terutama nak ke tempat suci,” kata Menteri di Jabatan Perdana Menteri (Hal Ehwal Agama), Idris Ahmad yang menyelar tindakan seorang mutawwif didakwa membawa jemaah tidak divaksin menunaikan umrah.
Beliau melahirkan rasa kesal dengan tindakan sedemikian yang didakwa dilakukan individu tersebut sedangkan syarat untuk menunaikan ibadah umrah adalah perlu mengambil vaksin.
“Keduanya, macam mana benda itu mereka boleh lepas ke sana dan saya harap mereka yang bertanggungjawab kena siasat bagaimana boleh terbolos ke sana. Mungkin (tindakan) kita boleh panggil dia bersembang dan tanya kenapa jadi macam itu.
“Walaupun bidang kuasa tindakan bukan di bawah kita dan dari segi undang-undang pihak lain bertanggungjawab, jadi nak minta berjumpa pasal apa buat begitu,” katanya di sini hari ini.
Beliau berkata demikian ketika ditemui pada majlis serahan sumbangan mangsa banjir dalam kalangan pegawai dan kakitangan Jabatan Perdana Menteri Hal Ehwal Agama di sini.- K! ONLINE


Harga rumah naik melonjak berbanding gaji
Oleh AMREE AHMAD

11 Januari 2022, 5:03 pm
PUTRAJAYA – Penduduk Malaysia bakal berdepan dengan senario harga rumah yang akan terus meningkat tinggi ketika pendapatan ramai pekerja pula masih lagi berada di takuk lama.
Demikian antara dapatan awal oleh Khazanah Research Institute sebagai mengulas kajian pelbagai firma hartanah tempatan mengenai masa depan kos perumahan di seluruh negara.
Menurut Pengarah Penyelidikannya, Dr. Suraya Ismail, harga kediaman dijangka tetap terus mencatatkan kenaikan walaupun upah sebahagian besar pekerja di Malaysia pula kekal sama.
“Memang kami ada mendapati sebenarnya harga rumah ketika ini pun pada dasarnya sudah naik mendadak berbanding gaji kebanyakan pekerja masih rendah tidak berubah,” katanya.
Beliau ditemui selepas pelantikan dirinya sebagai antara 25 ahli Panel Berkepakaran (POE) oleh Kementerian Perumahan dan Kerajaan Tempatan bagi menangani isu rumah tanah air.
Ini termasuk masalah kekurangan rumah mampu milik selain lambakan kediaman tidak dijual dengan program itu disempurnakan menterinya, Datuk Seri Reezal Merican Naina Merican.- K! ONLINE


KPLB fokus penempatan baharu, infrastruktur elak bencana banjir
Oleh HARIS FADILAH AHMAD

11 Januari 2022, 4:32 pm
LIPIS – Kementerian Pembangunan Luar Bandar (KPLB) akan mengenal pasti beberapa kawasan penempatan baharu di luar bandar serta menaik taraf pelbagai infrastruktur bagi mengelak kejadian banjir terus berulang pada masa akan datang.
Timbalan Menteri Pembangunan Luar Bandar, Datuk Seri Abdul Rahman Mohamad berkata, usaha itu melibatkan usaha membina dan menaik taraf tapak penempatan baharu, jalan raya, jambatan serta beberapa kemudahan lain.
“KPLB juga sedang memfokuskan usaha membina dewan atau balai raya dan bangunan tadika di kawasan luar bandar yang masih belum ada kemudahan itu untuk kegunaan sebagai pusat pemindahan sementara (PPS).
“Perkara ini adalah untuk mengelakkan mangsa banjir berpindah jauh selain memudahkan kerja-kerja menyelamat ketika banjir melanda,”katanya pada majlis sumbangan bantuan banjir di Dataran Tok Linggi Kampung Relong di sini, hari ini.
Menurut Abdul Rahman, pengalaman mengurus dan membantu mangsa banjir di kawasan Parlimen Lipis memperlihatkan keperluan kepada usaha menaik taraf kemudahan infrastruktur bagi persediaan bencana pada masa akan datang.
Justeru katanya, pihaknya meminta wakil rakyat dan pejabat daerah seluruh negara mengenal pasti kawasan baharu untuk penempatan serta kemudahan awam yang perlu dibina baharu atau dinaik taraf. – K! ONLINE.


Penerbit rancangan direman kemuka tuntutan palsu
Oleh EDDY AQMAL MOHAMED HAMIDI

11 Januari 2022, 4:14 pm
PUTRAJAYA – Tindakan seorang penerbit rancangan mengemukakan tuntutan palsu berjumlah lebih RM300,000 akhirnya membawa padah apabila dia ditahan oleh Suruhanjaya Pencegahan Rasuah Malaysia (SPRM) semalam.
Menurut sumber, suspek yang berusia 40 tahun itu ditahan kira-kira pukul 8 malam selepas hadir ke Pejabat SPRM Kuala Lumpur untuk memberikan keterangan.
“Suspek yang merupakan penerbit rancangan di sebuah agensi penyiaran dipercayai telah mengemukakan tuntutan mengandungi butir matan palsu bagi tiga rancangan dokumentari berjumlah lebih RM300,000.
Tuntutan terbabit dipercayai dibuat pada tahun 2017 dan 2018 sedangkan rancangan itu tidak dilaksanakan,” katanya.
Suspek telah dibenarkan reman selama empat hari sehingga 14 Januari selepas Suruhanjaya Pencegahan Rasuah Malaysia (SPRM) membuat permohonan di Mahkamah Majistret Kuala Lumpur hari ini.
Sementara itu, Pengarah SPRM Kuala Lumpur, Razaliah Ab. Rahman mengesahkan penahanan tersebut dan memaklumkan siasatan berhubung kes tersebut disiasat mengikut Seksyen 18 Akta SPRM 2009.-K! ONLINE